Apa Yang Sedang Berlaku Di Xinjiang?

Isu Uyghur tengah hangat, ramai minta aku ulas. Aku nak ulas lama dah, cuma asyik tulis padam, tulis padam. Serba salah rasa sebenarnya.

Disebabkan agak panjang (ini mungkin tulisan FB aku yang paling panjang, gila psycho), aku pakai format numbering. First time aku tulis style macam ini. Senang korang nak refer nanti. Kalau nak copy paste tak perlu lah salin penuh, ambil je perenggan yang berkaitan. Kadang aku buat lawak hambar pun korang copy share, aduhai.

Panjang pulak mukadimah. Ini dia:

1. Sedikit sejarah pasal Xinjiang. “Xinjiang” (ejaan Mandarin baharu / Hanyu Pinyin) atau “Sinkiang” (ejaan Mandarin lama / Postal Romanization) bermaksud sempadan baharu dalam Bahasa Cina. “Baharu” sebab hanya sehingga 1759, kawasan ini dimasukkan ke dalam Empayar China (waktu itu diperintah oleh Dinasti Qing yang pemerintahnya terdiri daripada Kaum Manchu).

2. Di bawah Republik Rakyat China (PRC), Xinjiang ialah sebuah wilayah autonomi. Autonomi ini perlu disebabkan majoriti penduduk Xinjiang ialah Kaum Uyghur yang mempunyai agama (Islam) dan bahasa (Uyghur) yang tersendiri. Uyghur ialah etnik terbesar di Xinjiang (46%), diikuti oleh Han (39%), Kazakh (7%), Hui (4.5%) dan Kyrgyz (0.9%). Di peringkat negara, Uyghur ialah etnik ke-5 besar selepas Han, Zhuang, Hui dan Manchu.

3. Uyghur ialah salah satu cabang kelompok rumpun Turkik (“Turkic”) yang bertebaran di Asia Tengah, bersama-sama Kazakh (bangsa utama Kazakhstan), Uzbek (bangsa utama Uzbekistan), Turkmen (bangsa utama Turkmenistan), Kyrgyz (bangsa utama Kyrgyzstan), Azeri (bangsa utama Azerbaijan) dan Turk (bangsa utama Turki). Tapi jangan anggap ada nama “-stan” terus jadi Turkik. Tajikistan dan Afghanistan ialah “Iranic”.

4. Sebab itu muka selebriti Uyghur seperti Dilraba, Gulnazar dan Hanikezi ada mirip Orang Turki. Tapi jangan pukul rata. Ada juga muka Uyghur yang lebih dekat dengan Cina Han dan Mongol, contoh seperti Abudushalamu Abudurexiti, pemain basketball dan Neghmet Rakhman, pengacara CCTV. Konsep rumpun bangsa yang dipakai dalam bidang “ethnolinguistics” adalah berdasarkan persamaan bahasa, bukan berdasarkan keturunan.

5. Uyghur pada asalnya ialah penganut Manichean dan Buddha, pernah mendirikan Uyghur Khaganate yang menguasai seluruh kawasan Mongolia dan pernah menakluk ibu kota China, Chang’an pada tahun 765. Namun sekitar tahun 840, Uyghur dikalahkan oleh Kyrgyz dan berpecah. Ada yang berpindah ke Gansu dan berkembang menjadi Kaum Yugur (裕固族). Uyghur yang berada di Qocho dan Turpan (di Xinjiang sekarang, tapi waktu itu tak ada konsep Xinjiang) mendirikan negara Qara-Khoja.

6. Pada tahun 1209, Qara-Khoja menyerah kepada Empayar Mongol bawah Genghis Khan. Selepas Empayar Mongol berpecah, Uyghur jadi subject kepada Chagatai Khanate (yang diasaskan oleh anak kedua Genghis Khan). Selepas raja (khan) Chagatai memeluk Islam, Uyghur pun bertukar agama mereka daripada Buddha kepada Islam, mengikuti mazhab Hanafi.

7. Kerajaan Mongol terakhir yang memerintah Uyghur ialah Dzungar Khanate. Dzungar ialah penganut Buddha, jadi Uyghur cuba lawan Dzungar dengan bekerjasama dengan Qing.

8. Pada tahun 1755, Qing menghapuskan Dzungar. Qing melantik Burhanuddin Khoja dan adiknya Jahan Khoja sebagai pemimpin Uyghur di Altishahr.

9. Altishahr merujuk kepada kawasan Tarim Basin. Geografi 101: Xinjiang dipisahkan oleh Banjaran Gunung Tianshan. Bahagian utara dikenali sebagai Dzungaria, kawasan yang dikuasai penuh oleh Dzungar (Mongol). Bahagian selatan dikenali sebagai Kashgaria atau Tarim Basin, atau Altishahr menurut Uyghur. Altishahr (آلتی شهر) bermaksud “6 bandar”, merujuk kepada Kashgar, Yarkand, Khotan, Aqsu, Uch Turfan dan Kucha.

10. Burhanuddin dan Jahan Khoja ialah makhdum (مخدوم) atau syeikh tarekat Naqshbandi. Kerajaan Qing menggelarkan mereka sebagai Khoja Besar dan Khoja Kecil (大小和卓 / da xiao he zhuo). Khoja (خوجا) ialah gelaran hormat kepada guru Sufi yang dipakai di kalangan kaum-kaum Turkik. Kalau di Turki panggil “hoca”.

11. Tak lama kemudian, Burhanuddin dan Jahan memberontak dan melancarkan jihad terhadap Qing. Qing berjaya mematahkan pemberontakan pada tahun 1759 dan menempatkan Altishahr di bawah pemerintahan langsung, maka bermulalah sejarah Uyghur di bawah China.

12. Tapi keturunan Khoja meneruskan jihad mereka di Kokand Khanate (Uzbekistan hari ini). Kokand menghantar Yaqub Beg (ياقۇب بەگ) untuk membantu Burzug Khan (cicit Burhanuddin) untuk merampas balik Altishahr. Tapi Yaqub Beg menyingkirkan Burzug Khan, sendiri jadi penguasa Altishahr dan mendirikan kerajaan bernama Yettishahar pada tahun 1864. Yettishahar bermaksud “7 bandar”, tambah Turfan. [1]

13. Walaupun Yaqub Beg berjaya dipatahkan oleh Qing pada tahun 1877, tapi ia kekal sebagai inspirasi Uyghur yang mahu bebas daripada China. Rebiya Kadeer (pemimpin World Uyghur Congress, lihat Perenggan 26) menggelarkan Yaqub Beg sebagai “our Uyghur hero”, walaupun etnisiti Yaqub Beg ialah Tajik. [2]

14. Kesan pemberontakan Yaqub Beg ialah merosotnya autoriti agamawan seperti Khoja di kalangan Uyghur. Dengan itu, “Pan-Turkic nationalism” muncul sebagai “rallying call” baharu. [3]

15. Pan-Turkic Nationalism ialah ideologi yang dibawa oleh Kaum Muda (“Jadid”) di kalangan intelektual Uyghur (Kaum Tua digelar sebagai “Qadim”). Golongan ini dipengaruhi oleh ideologi Pan-nasionalisme moden semasa menerima pendidikan di Russia di mana kajian “Turcology” (kajian bahasa dan budaya Turkik) berkembang dengan pesat. [4]

16. Mereka membayangkan Asia Tengah sebagai “Turkestan”, tanah tumpah darah rumpun Turkik. Xinjiang berada di sebelah timur, jadi ia adalah “East Turkestan”. Kazakhstan, Uzbekistan, Turkmenistan dan Kyrgyzstan pula adalah “West Turkestan”. Matlamat Jadid adalah untuk mendirikan sebuah negara Turkestan yang menyatukan semua bangsa-bangsa Turkik.

17. Percubaan pertama untuk mendirikan negara East Turkestan berlaku pada November 1933. Waktu itu Qing sudah tumbang, diganti dengan Republik China (ROC) yang diperintah oleh Parti Nasionalis (Kuomintang).

18. Islamic Republic of East Turkestan diisytiharkan di Kashgar dengan Khoja Niyaz sebagai Presiden dan Sabit Damulla sebagai Perdana Menteri. Namun akibat serangan tentera Kuomintang (dipimpin oleh Ma Chung-ying, jeneral Muslim Hui) dan konflik dalaman, kerajaan East Turkestan pertama ini tumbang selepas 5 bulan, belum sempat nak menguasai seluruh Xinjiang. Dan disebabkan insiden ini, ramai Uyghur masih berdendam dengan Hui walaupun sama-sama Muslim.

19. Percubaan kedua berlaku pada 1944. East Turkestan Republic didirikan di Ili, dipimpin oleh Elihan Tore dan kemudian Ehmetjan Qasim. Kali ini tiada nama “Islamic” sebab ia disokong oleh USSR yang komunis. Republik kedua bertahan lebih lama (1944-1949) tapi tak dapat sokongan Pan-Turkic Nationalist yang anti-komunis.

20. Pan-Turkic Nationalist yang anti-USSR seperti Muhammad Amin Bughra, Isa Alptekin, Masud Sabri dan Burhan Shahidi mula mengubah pendirian. Mereka tidak lagi menaruh harapan terhadap idea East Turkestan dan sebaliknya memilih untuk pertahankan kepentingan Uyghur di bawah kerangka China. Hasil daripada perundingan dengan Kuomintang, Masud dilantik sebagai gabenor Xinjiang pada tahun 1947. Buat kali pertama dalam sejarah, pemimpin Uyghur sendiri mentadbir Xinjiang.

21. Namun malangnya, Kuomintang tewas dalam perang dengan Parti Komunis China. Keluar mulut komunis Russia, masuk mulut komunis China. Untuk elakkan tumpahan darah, Burhan (pengganti Masud) mengumumkan penyerahan kepada Parti Komunis China pada 26 September 1949. Burhan dilantik sebagai pengerusi Xinjiang Provincial People’s Government.

22. Muhammad Amin dan Isa lari ke Turki dan meneruskan perjuangan Pan-Turkik mereka. Dengan itu, Turki menjadi markas Pan-Turkic Nationalist dan idea East Turkestan (“Doğu Türkistan” dalam Bahasa Turki) disebar.

23. Burhan kemudian diganti oleh Saifuddin Azizi yang pernah jadi Menteri Pendidikan di bawah East Turkestan Republic kedua. Pada tahun 1955, Saifuddin berjaya mendapatkan status autonomi kepada Xinjiang dan Xinjiang dinamakan semula sebagai Xinjiang Uyghur Autonomous Region.

24. Pemerintahan PRC di Xinjiang mula-mula tak ada masalah, malah Uyghur dipandang sebagai aset penting. Burhan jadi duta ke negara-negara Arab sosialis seperti Mesir dan Syria dan menjadi jambatan antara PRC dan dunia Muslim.

25. Tapi gelombang fenomena “Kebangkitan Islam” pada 1980-an turut melanda Xinjiang. Tambahan kedudukan geografi Xinjiang yang dekat dengan Afghanistan, ramai bekas “mujahideen” yang menyertai jihad lawan USSR mula menubuhkan kumpulan militan untuk membebaskan Xinjiang. Gerakan-gerakan ini juga guna nama East Turkestan. Antaranya East Turkestan Islamic Movement (ETIM) yang ada hubungan dengan Al-Qaeda didakwa China sebagai dalang serangan pengganas di Xinjiang yang makin menjadi-jadi memasuki 1990-an. [5]

26. Ada juga gerakan separatis bukan militan seperti World Uyghur Congress yang diasaskan oleh Rebiya Kadeer, dan East Turkestan Government-in-Exile yang diasaskan oleh Anwar Yusuf Turani. Kedua-dua diasaskan pada tahun 2004. Yang menariknya Rebiya dan Anwar saling menuduh sesama mereka sebagai “pemecah-belah bangsa”.

27. Namun semua gerakan East Turkestan ini menggugat keabsahan pemerintahan China di Xinjiang. Untuk mengatasi masalah ini, China melancarkan Program Pembangunan Barat atau Xibu Dakaifa (西部大開發) untuk membangunkan kawasan Barat termasuk Xinjiang, dengan harapan pembangunan akan mengurangkan jurang kekayaan antara Uyghur dan Han di Xinjiang yang dianggap sebagai penyumbang kepada semangat separatisme.

28. Tapi masalahnya, pembangunan menggalakkan lagi migrasi Cina Han ke Xinjiang. Pada tahun 1953, peratusan Uyghur dan Han ialah 75% dan 6%, peratusan berubah jadi 46% dan 39% pada tahun 2015.

29. Takut jadi minoriti di tanah sendiri, rusuhan tercetus seperti rusuhan di Urumqi pada Julai 2009 yang mengorbankan hampir 200 nyawa. Kerajaan China macam biasa, mendakwa semua ini sebagai kerja ETIM dan sewaktunya.

30. Xi Jinping yang mengambil alih tampuk pemerintahan pada tahun 2012 mahu mengambil pendekatan yang lebih keras untuk membanteras kegiatan ETIM. Terutamanya selepas berlaku kejadian serangan di stesen keretapi di Kunming, Yunnan yang mengorbankan 31 orang awam pada tahun 2014.

31. Atas alasan membanteras “Islam radikal”, Xi memperkenalkan “re-education camp” (再教育营 / zai jiao yu ying). Ini bukan sekolah pendidikan vokasional, tapi lebih kepada “corrective camp” yang digunakan untuk “de-radicalize” tahanan Uyghur yang disyaki terlibat dalam ETIM. Macam Gulag di USSR lah.

32. Ada juga beberapa langkah “de-radicalization” Xi yang kontroversial seperti “Kempen Anti-Halal” sebab Kerajaan Xi melihat “halal” ini sebagai tanda Islam radikal. Undang-Undang De-Radicalization yang dikeluarkan pada tahun 2017 ada sebut “泛化清真” (fan hua qing zhen) iaitu mengaplikasikan konsep halal selain untuk tujuan makanan adalah dilarang (Artikel 2.6). Muslimah dilarang pakai burqa kerana itu tanda radikal (Artikel 2.7). Lelaki dilarang menyimpan janggut di “luar kebiasaan” (非正常蓄须 / fei zheng chang xu xu – Artikel 2.8). Ini People’s Daily eh, bukan kelentong. [6]

33. Like seriously? Tapi kan, kalau kita sendiri pun ada yang anggap Jawi sebagai Arabisasi takkan nak expect Komunis China faham konsep halal atau sunnah.

34. Hui yang tak ada kena mengena dengan separatisme Uyghur pun menerima kesan. Selain Muslim, kebebasan beragama penganut Kristian, Buddha dan Tao pun semakin tergugat di bawah Xi. Jadi orang mula pertikai Xi. “De-radicalization” hanyalah alasan, Xi sebenarnya anti-agama, takut agama mengalihkan kesetiaan rakyat terhadap Parti Komunis China.

35. Tapi yang betul-betul membuat isu re-educational camp ini menarik perhatian dunia ialah kenyataan Gay McDougall di sidang Jawatankuasa Penghapusan Diskrimasi Kaum (CERD, ye betul, ICERD itu lah), PBB pada 13 Ogos 2018 yang kata ada 1 juta Uyghur ditahan bawah re-education camp. [7]

36. Susulan daripada, pelbagai cerita horror tentang kekejaman yang berlaku di dalam re-education camp mula memenuhi media antarabangsa. Ada yang sahih, ada yang boleh diragui. Ada yang pakai gambar ahli Falun Gong kena seksa, tapi letak tajuk kesengsaraan Uyghur.

37. Berdasarkan laporan PBB ini, 23 negara termasuk US, UK, Jepun dan Australia telah mengemukakan kenyataan bersama yang mengecam China dan menggesa re-education ditutup camp serta merta.

38. Di kalangan negara ini, tak ada satu pun negara anggota OIC (negara-negara Islam). Malah negara-negara seperti Saudi, Iran, Pakistan, Bangladesh even Turkmenistan (saudara serumpun) siap keluarkan kenyataan bersama menyokong tindakan China.

39. Jadi ramai marah mana suara umat Islam membela nasib Uyghur, termasuk Mesut Özil yang bikin panas baru-baru ini.

40. Namun idola Özil sendiri, Erdoğan pun tak nyatakan pendirian. Sikap Erdoğan dikecam oleh media Turki dan juga gerakan-gerakan East Turkestan yang selama ini memandang Turki sebagai “abang besar” yang sentiasa bersedia untuk membela nasib negara Turkik yang lain. [8]

41. Mereka syak Erdoğan desperate nak berbaik dengan China selepas bergaduh dengan US. Buktinya Turki telah mengiktiraf ETIM sebagai pengganas pada tahun 2017, walaupun selama ini Turki enggan berbuat demikian.

42. Rata-rata negara Islam juga dituduh senyap kerana takut nak confront China. Kalau bahasa kasaq sikit, tak ada teluq. Teluq kena pegang oleh China. Saudi dan Pakistan menerima berpuluh bilion pelaburan oleh China, confirm kena beli lah orang kata.

43. Tapi tak adil sebenarnya nak kata mereka pengecut. Mereka sebenarnya ada masalah dengan dakwaan “sejuta tahanan”. Dakwaan tersebut bukan dibuat oleh siasatan tapi berdasarkan dakwaan McDougall sendiri tanpa menyatakan sebarang sumber.

44. Negara-negara Islam ini tak sokong kecaman US dan sekutunya yang berdasarkan dakwaan McDougall, tapi bukan bermaksud mereka tak prihatin dengan isu Uyghur. Kena ada siasatan impartial dari pihak PBB. “Pendedahan” di Oh Bintang atau Nangka Cheese, walaupun ada sejuta share, tak cukup untuk negara-negara ini mencabar China.

45. Suka atau tidak, isu ini intertwine dengan geopolitik. Aku cakap macam ini sebab dah agak mesti ada yang akan kecam aku “eh, orang cerita pasal hak asasi manusia lah, kau lagi nak sibuk dengan geopolitik!”

46. Menyokong gerakan pemisah untuk menyahstabil sesebuah negara bukan benda yang baru. Contoh klasik macam campur tangan NATO di Kosovo dan Negara-Negara Teluk di Syria untuk tumbangkan Bashar al-Assad. Semua bermula dengan “krisis kemanusiaan”.

47. Bukan bermaksud tak berlaku kezaliman dalam kem, atau cerita-cerita penderitaan hanya rekaan/propaganda semata-mata. Tahanan berprofil tinggi seperti Muhammad Salih Halim (ulama), Rahile Dawut (profesor) dan Ablajan Ayup (penyanyi) yang jauh sekali nak dikaitkan dengan “radikal” merupakan isyarat bahawa something is wrong dengan re-education camp.

48. Cuma isu diperalatkan untuk agenda geopolitik. Negara perlu berhati-hati supaya tidak terjebak dalam usaha untuk mengabsahkan gerakan kemerdekaan.

49. Dalam isu Uyghur ini kita kena bezakan bersolidariti atas kemanusiaan dan menyokong gerakan East Turkestan.

50. Isu pertama melibatkan kemanusiaan, hak asasi untuk dapat fair trial dan tidak diseksa. Benda ini universal, terpakai untuk Uyghur, terpakai untuk Tibet, terpakai untuk Cina Han. Kisah kena electric shock dan tuai organ sudah lama dilaporkan di kalangan penganut Falun Gong yang diharamkan pada tahun 1999. Pengikut Falun Gong kebanyakan ialah Orang Han. Benda ini juga berlaku kepada separatis Tibet. Malah laporan McDougall juga ada sebut Mongolia dan Tibet.

51. Isu kedua melibatkan kedaulatan (“sovereignty”) China ke atas Xinjiang. Naratif yang cuba diwujudkan oleh sesetengah pihak sekarang ialah bahawa East Turkestan ialah sebuah negara merdeka sehingga China datang menjajah. Macam Aydin Anwar (aktivis Uyghur warga US) yang videonya ramai orang share.

52. Aydin menyeru ramai untuk gantikan nama Xinjiang dengan East Turkestan, dan buat perbandingan antara isu Israel-Palestin dan China-Xinjiang. Katanya Xinjiang ialah “Occupied East Turkestan”. Ramai (walhal ahli akademik) sokong dakwaan demikian. Tapi cuba bandingkan klaim dia dengan kronologi sejarah dari Perenggan 7-23 (kalau tak yakin dengan aku, boleh kaji sendiri). Xinjiang ini Palestin, atau Catalonia?

53. Perasan tak selepas isu 1 juta tahanan Uyghur timbul, simbol kemerdekaan East Turkestan tetiba pop up sini sana? Poster “Save Uyghur” letak budak muka yang dicat dengan “gök bayrak” (lambang separatis Uyghur yang diadaptasi daripada bendera East Turkestan Republic). Manga Jepun pasal Mihrigul Tursun yang viral baru-baru ini pun letak gök bayrak di muka depan. Motif?

54. Ramai yang sekadar bersolidariti dengan Uyghur pun secara tidak langsung memandang simbol-simbol tersebut sebagai lambang Kaum Uyghur.

55. Tindakan Özil yang mengiktiraf East Turkestan dalam tweet yang sebenarnya dikecam oleh warganet China, bukan kenyataannya tentang Uyghur. Tapi hampir semua media tak highlight aspek itu. Motif?

56. Selain Turki, markas utama separatis Uyghur ialah US dan Jepun. Jepun menyokong gerakan East Turkestan sejak 1930-an lagi, dengan cita-cita menjadikan East Turkestan sebagai “Manchukuo” di Asia Tengah (Manchukuo ialah negara boneka Jepun di Manchuria yang digunakan untuk memperluaskan kepentingan Jepun). Rebiya Kadeer ada kabel kuat di Jepun. Uyghur menjadi satu bidak penting dalam percaturan US-Jepun terhadap China.

57. Kita boleh tekan China untuk memperbaiki layanannya terhadap Uyghur, tapi kalau kita nak kata “Free Uyghur” “Free East Turkestan” itu dah kira mencabar kedaulatan China. China tak akan lepaskan Xinjiang atas kepentingan dari segi “energy security” dan “strategic depth” (akan diulas lebih lanjut dalam DTT3).

58. Bukan bermaksud aku setuju dengan perbuatan China, tapi mencampur adukkan isu kemanusiaan dengan kedaulatan, diapi-apikan lagi dengan dakwaan ada konspirasi Cina terhadap Muslim hanya merumitkan isu.

59. Walaupun layanan China terhadap Uyghur teruk, tapi China ialah penyokong teguh Palestin dan Muslim di Kashmir. Aku percaya negara-negara yang berdiam bukan kerana takut, tapi sebenarnya nak cari jalan tengah, tak nak ikut rentak negara-negara Barat yang ada agenda tersendiri. Bukan semudah “berdiam itu tanda lemahnya iman”. Islam juga ajar bertindak dengan hikmah, kena lihat big picture.

60. China juga patut bertindak dengan hikmah dan come clean. Sikap China yang sorok-sorok dan tak telus dalam isu re-education camp dan layanan ke atas Uyghur hanya akan backfire. ISIS tunggu masa je nak venture masuk Xinjiang, isu Uyghur yang semakin disensasikan akan memudahkan lagi mereka rekrut pejuang.

61. Apa yang patut kita buat sebagai orang awam? Doakan kesejahteraan saudara seagama. Nak boikot pun boikot lah. Tapi hindari daripada mensensasikan sentimen agama dan perkauman.

62. Secara peribadi aku rasa tak wajar promote simbol East Turkestan dalam masa bersolidariti. Tapi itu kebebasan korang, aku tak berhak untuk halang. Cuma kalau kita tak suka orang buat kat kita, kita jangan buat kat orang.

63. Aku ambil jalan tengah: tak percaya bulat-bulat propaganda pro-China yang “whitewash” China seolah-olah keadaan di Xinjiang semua baik-baik sahaja, tapi juga sangsi dengan cerita sensasi berkaitan Xinjiang yang mengandungi agenda tertentu.

64. Akhir kalam, kalau ada point yang tak setuju, sila berdiskusi secara tenang. Aku tak ada kepentingan dalam isu ni, cuma menulis atas dasar penuntut ilmu dan juga permintaan ramai. Janganlah kecam-mengecam.

Versi TL;DR: Dalam mengecam tindakan China di Xinjiang yang melanggari hak asasi manusia, kita juga harus berhati-hati untuk tidak ikut rentak pihak berkepentingan yang cuba legitimize gerakan pemisah dan mengapi-apikan sentimen agama dan perkauman. Jangan beremosi dan berdoa baik-baik saja.

Sekian, Salam Hormat.

Rujukan (tak semua benda aku letak rujukan, hanya untuk point spesifik sahaja)

[1] “Mais Mohammed Yacoub ne pouvait longtemps se résoudre à laisser un Chodjajouir des fruits de sa victoire; il renversa le prince Burzug-Khan qu’il avait rétabli au pouvoir, le jeta en prison et finalement l’expulsa du pays” (Bulletin de la Société de géographie, Juillet à Décembre 1877)

[2] Rebiya Kadeer & Alexandra Cavelius, Dragon Fighter: One Woman’s Epic Struggle for Peace With China (Kales Press, 2009)

[3] Nabijan Tursun, “Factors and Challenges of Uyghur Nationalism in the Early Twentieth Century” dalam Güljanat Kurmangaliyeva & Konuralp Ercilasun, The Uyghur Community: Diaspora, Identity and Geopolitics (Palgrave Macmillan, 2018)

[4] Arne Haugen, The Establishment of National Republics in Soviet Central Asia (Palgrave Macmillan, 2003)

[5] J. Todd Reed & Diana Raschke, The ETIM: China’s Islamic Militants and the Global Terrorist Threat (Praeger, 2010)

[6] http://xj.people.com.cn/n2/2017/0330/c186332-29942874.html

[7] https://www.ohchr.org/EN/NewsEvents/Pages/DisplayNews.aspx…

[8] https://www.middleeasteye.net/…/erdogan-criticised-over-sil…


Jenis-jenis Pernikahan Melayu Sarawak

IKATAN perkahwinan yang sah adalah satu komitmen dan bukan hanya dibuat suka-suka sahaja sebaliknya mempunyai tujuan yang maha besar di dalam fitrah penghidupan seseorang. Dan pernikahan pula memiliki tujuan yang sangat mulia iaitu membentuk satu keluarga yang bahagia, kekal abadi serta dirahmati Tuhan yang Esa. Ianya mempunyai kepentingan sosial di dalam memelihara kelangsungan dan keturunan manusia, menjaga keselamatan agar terhindar dari segala macam penyakit yang membahayakan kehidupan manusia serta menjaga ketenteraman jiwa.

Berbicara dari konteks itu, kaum Melayu misalnya mempunyai adat-adat yang unik di dalam memperkatakan hal nikah kahwin ini. Lain padang lain belalang maka begitulah juga untuk masyarakat Melayu Sarawak yang mempunyai beberapa jenis nikah yang mungkin tidak sama seperti kaum Melayu di nusantara. Walaupun sebegitu, biar ada perbezaannya ia tetap berhubungkait dengan adat dan warisan yang telah dijunjunng selama ini di dalam penghidupan bergelar seorang Melayu.

Jika kita menyelidiki hal nikah kahwin bagi kaum Melayu Sarawak mempunyai lima jenis nikah yang mana setiap satunya mempunyai permulaaan cerita yang berbeza-beza bagi setiap pasangan yang akan dikahwinkan. Jenis nikah itu adalah seperti berikut:

1. Nikah Wena
2. Nikah Gantung
3. Nikah Tanggi’ Salah
4. Nikah Ngekot
5. Nikah Nyerah Dirik

I. Nikah Wena

Nikah Wena atau nikah benar merupakan satu ikatan perkahwinan yang mengikut lunas-lunas adat istiadat perkahwinan secara tertib. Atau untuk lebih mudah satu perkahwinan yang berasaskan suka sama suka. Apabila si uda dan si dara sudah sehati sejiwa ingin menghalalkan perhubungan mereka maka akan diluahkan niat kepada keluarga masing-masing. Mengikut adatnya pihak keluarga lelaki akan bertandang ke rumah keluarga pihak perempuan iaitu bermula dengan adat merisik, bertekol atau bertunang dan akhirnya setelah lengkap segalanya akan diakhiri dengan akad nikah dan persandingan.

II. Nikah Gantung

Nikah gantung serupa dengan ketertiban mengikut nikah wena cuma berbeza dari segi persandingan. Akad nikah dilakukan tanpa ada ada persandingan dan ianya boleh berlaku atas sebab-sebab tertentu sahaja. Jadi hal yang wajib iaitu akad nikah bagi mengesahkan perkahwinan itu menurut ajaran agama akan dibuat dahulu. Tentang soal bersanding itu boleh dikemudiankan pada tempohmasa yang dipersetujui antara dua pihak.

III. Nikah Tanggi’ Salah

Tanggi’ mengikut dialek Melayu Sarawak bermaksud “ditanya” dan ada juga yang mengklasifikasikan jenis nikah seperti ini sebagai “tangkap basah”. Maksudnya satu pernikahan itu terpaksa dilakukan ke atas satu pasangan kerana telah melanggar rona-rona adab sebagai seorang Melayu dan Islam. Baik keluarga sebelah lelaki mahupun wanita boleh memaksa satu pernikahan ini kerana ianya melibatkan maruah sesuatu keluarga.

Antara kesalahan yang membenarkan pernikahan ini boleh terjadi adalah apabila satu pasangan ini berdua-duaan atau terlalu lama berpasangan sehingga ke hulu ke hilir bersama tanpa segan silu. Untuk pernikahan seperti ini terpulang kepada keluarga pasangan tersebut samada untuk mengadakan majlis persandingan ataupun sekadar majlis akad nikah sahaja. Malah tiada hantaran diberikan kepada pengantin perempuan langsung.

IV. Nikah Ngekot

Nikah ngekot hanya termaktub kepada pihak wanita sahaja iaitu maksudnya seorang wanita itu pergi ke rumah keluarga teman lelakinya dan tidak mahu kembali ke pangkuan keluarganya sendiri. Kadangkala hal ini boleh terjadi apabila percintaan mereka dihalang oleh keluarga pihak perempuan. Jadi, pihak perempuan telah mengambil keputusan nekad membenarkan segala keputusan dibuat oleh pihak keluarga lelaki.

Apabila hal ini terjadi, pihak keluarga perempuan tidak boleh mengatakan tidak untuk satu pernikahan itu terjadi walaupun tidak menyetujuinya langsung. Pernikahan seperti ini dianggap memalukan keluarga pihak perempuan maka segala hal mengenai seorang perempuan itu diserah bulat-bulat kepada keluarga lelaki. Oleh kerana jenis pernikahan ini umpama kata bidalan “perigi mencari timba” maka keberadaan majlis akad nikah dan persandingan (kalau ada) dilakukan dalam tempoh yang paling singkat.

Sekitar tahun 1960an hingga 1970an, untuk jenis pernikahan ngekot, ramai masyarakat Melayu hanya mengadakan majlisnya di sebelah malam pada hari biasa bukan hujung minggu seperti selalunya. Pihak perempuan juga tidak akan diberikan hantaran langsung dan cukup hanya mahar sahaja dan tiada adat-adat yang seterusnya digunapakai.

V. Nikah Nyerah Dirik

Kebiasaan kita akan mendengar betapa tingginya ego seorang lelaki lebih-lebih lagi apabila berbicara soal nikah kahwin. Untuk jenis nikah nyerah dirik pula termaktub pada si lelaki kerana kala ini si lelaki telah menyerah diri kepada keluarga si perempuan. Maksudnya si lelaki tidak berganjak dari rumah keluarga kekasihnya biarpun diminta pulang oleh pihak keluarga perempuan.

Ada banyak kemungkinan mengapa hal ini berlaku antaranya cinta terhalang ataupun kerana si perempuan tidak mahu menerima cintanya atau mungkin tiada cukup duit untuk mengikut jenis nikah wena. Namun begitu biarpun si lelaki sudah berada di rumah keluarga si perempuan dan sekiranya si perempuan “melarikan diri” iaitu keluar dari rumah keluarganya atas kerelaan hati kerana tidak mahu dikahwinkan dengan lelaki tersebut maka nikah nyerah dirik ini terbatal secara automatik. Sekiranya si perempuan masih di dalam rumah keluarganya dan memberi peluang kerana melihat kesungguhan si lelaki tersebut dan bersetuju maka barulah pernikahan nyerah dirik dapat dilangsungkan.

Dek kerana ianya juga melibatkan maruah seorang lelaki ianya turut dianggap sebagai jenis pernikahan yang tidak digemari oleh masyarakat Melayu. Terpulang kepada pihak keluarga perempuan untuk membuat bagaimana bentuk perkahwinannya ataupun hanya sekadar yang wajib sahaja.

Perlulah diketahui bahawa jenis-jenis nikah seperti ini masih lagi dilestarikan biarpun sekarang zaman sudah berubah. Mungkin di kota-kota besar seperti Kuching dan Miri untuk nikah ngekot dan nikah nyerah dirik sudah hilang dari tradisi masyarakatnya kerana lebih kemodenan namun untuk kawasan populasi Melayu di luar bandar seperti Saribas, Samarahan dan lain-lain ianya tetap masih digunapakai.

Maka jangan pandang sipi-sipi atas jenis-jenis pernikahan seperti ini apabila memasuki tempat orang bagi orang luar kerana ianya termaktub kepada semua kaum mahupun bangsa tidak kira berasal dari mana. Tiada kompromi apabila berbicara soal maruah dan adab sebagai seorang Melayu. Masuk kandang lembu menguak, masuk kandang kambing mengembek.

-HB-

#KamekSayangSarawakBah

Kredit foto: Majlis akad nikah Hafiz Suip dan Nureffy oleh beautiful.nara.com

Rujukan:

1. Adat Resam Dan Budaya Masyarakat Melayu Sarawak (Perkahwinan) – JKKN (PDF)
2. Tajuk: Adat Perkahwinan Orang Melayu Sarawak – Penulis; Abang Yusuf Puteh


Kenapa Gambar Sultan Ni Sinonim Di Negeri Utara?

Kalau gambar Raja Thai boleh jumpa merata, macam mana dengan gambar sultan ni? Anak utara mesti biasa nampak. Baginda ialah Sultan Abdul Hamid Halim Shah Ibni Almarhum Sultan Ahmad Tajuddin Mukkaram Shah. Sultan Kedah yang ke-25. Siapakah beliau sampai dipuja sedemikian rupa? Jom hayati 6 fakta mengenai sultan ini.

1. Baginda merupakan ayahanda kepada Bapa Kemerdekaan kita iaitu Tunku Abdul Rahman. Semasa hayatnya baginda terkenal dengan sifat yang warak. Institusi pondok semakin subur bak cendawan tumbuh selepas hujan ketika pemerintahannya.

Ada cerita ketika baginda baru mula nak belajar ilmu agama dengan seorang tok guru.m baginda datang dengan menunggang gajah. Tetapi telah dihalau oleh gurunya sebab baginda datang sebagai seorang raja bukan sebagai seorang penuntut ilmu. Baginda ‘u-turn’ balik dengan berjalan kaki.

2. Gambar Sultan ni banyak digantung kat kedai-kedai. Tak kira Cina atau Melayu. Kenapa? Kerana selepas baginda melawat sebuah kedai cina di Alor Setar, tempat tu tak putus dipenuhi pelanggan. Bermula dari peristiwa ni depa buat gambar baginda sebagai pelaris. Kebanyakan orang percaya bahawa foto baginda membawa ong.

3. Sultan Abdul Hamid juga digelar sebagai Wali Allah atau Sultan Keramat. Ketika British bina titi konkrit, macam biasalah mat salleh dengan angkuh cakap titi ni kukuh. Baginda pijak titi tu dengan sebelah kaki saja, terus senget/runtuh sebelah. Titi ni masih wujud dan ramai yang saksi kejadian tersebut berlaku.

4. Sultan Abdul Hamid memiliki gelaran Thai terpanjang. Chao Phraya Ritthisongkhram Ramabhakdi Sri Sultan Mahamad Ratanarajamunindra Surindravivongsephadung Danubamrungkehdanagara Amornradananakhetu Pradesharajrajaisvariyadhibodi Vikramasiha Chao Phraya Sai Buri ialah gelaran Thai untuk baginda.

5. India ada Taj Mahal. Kita ada Istana Sepachendera! Istana ini dibina bagi membuktikan kecintaan baginda kepada isterinya Che Manjalara/Neang Nara Burirak. Ia simbolik lambang kasih seperti mana Taj Mahal dibina.

6, Perkahwinan baginda bernilai 3 juta pada 1906. Majlis perkahwinan mengambil masa selama 3 bulan. Kos ditanggung oleh Thai (Kedah bawah Thai masa ni). Ini telah mengakibatkan Thai ‘muflis’ dan terpaksa lepaskan Kedah. Kononnya ini merupakan helah Sultan untuk lepaskan Kedah dari kekuasaan Thai.


Kisah Anak Hulagu Khan Penghancur Baghdad Memeluk Islam

Tahukah anda? Semasa Baghdad dijarah dan dihancurkan oleh Hulagu Khan ketika kebangkitan Empayar Mongol yang sekaligus mengakhiri Khilafah Abbasiyyah, rupa-rupanya Hulagu Khan sendiri telah meninggalkan salah seorang pewarisnya yang bakal menjadi seorang pemerintah beragama Islam. Anaknya itu dikenali dalam sejarah sebagai Sultan Ahmed Tekuder, pemerintah ketiga Ilkhanate Mongol.

Tidak ada sumber rasmi yang mencatatkan tahun kelahirannya, namun sumber Parsi percaya bahawa Tekuder dipercayai dilahirkan pada tahun 1246 di Mongolia.

Siapa sangka, beliau merupakan anak kepada salah seorang pemimpin Mongol yang paling k3jam pernah memb4ntai umat Islam dan menghancurkan Kekhalifahan Abbasiyyah di Baghdad.

Beliau adalah anak kepada Hulagu Khan dan Qutui Khatun dari suku Khongirad sebagai anak ketujuh. Walaupun tarikh lahirnya tidak dinyatakan dalam mana-mana sumber, tetapi ada tercatat dalam beberapa rekod bahawa dia meninggal dunia pada usia 37 tahun, oleh itu tahun kelahirannya mestilah sekitar 1246 atau 1247.

Dia dibaptis pada masa kecil sebagai seorang Kristian Nestorian dan diberikan nama Nicholas. Dia tiba di Ilkhanate sekitar tahun 1260-an bersama ibunya Qutui dan abangnya Tekshin. Beberapa tahun kemudian, dia diamahahkan mentadbir sebagai Gabenor di Nahavand dan Dinavar oleh abang tirinya Abaqa Khan, atas dasar menghormati ibunya Qutui.

Qutui juga dikurnia dengan wilayah yang menghasilkan pendapatan sebanyak 100,000wang emas berhampiran Mayyafariqin oleh Abaqa

Tidak pasti bagaimana sebenarnya Tekuder boleh memeluk Islam. Namun, menurut Ibn al-Fuwati dia telah diberi maklumat mengenai mentor agamanya dan kemungkinan individu yang bertanggungjawab di atas penghijrahan Tekuder adalah Kamal al-Din Abd ul-Rahman.

Dia digambarkan sebagai golongan hamba berbangsa Yunani yang berkhidmat untuk al-Mu’tasim Billah, khalifah Abbasiyyah kelapan yang dinaikkan darjatnya berkat kemahirannya dalam ilmu kimia dan bertemu dengan Abaqa yang diperkenalkan kepadanya oleh Aybak.

Abd ul-Rahman kemudiannya diperkenalkan kepada Tekuder oleh ibunya Qutui Khatun. Tidak lama kemudian Tekuder pun memeluk Islam dan menukar namanya kepada Ahmed. Manakala Abd ul-Rahman kemudian dilantik sebagai pegawai kerajaan dan akhirnya menjadi duta Ilkhanate ke Kesultanan Mamluk di Mesir.

MENAIKI TAKHTA

Tekuder tiba dari Kurdistan ke lembah Jaghatu berhampiran Maragha (Azerbaijan) untuk menghadiri upacara qurultai (tradisi Mongol memilih pemimpin pengganti) untuk pemilihan Il-Khan yang baru setelah kem4tian Abaqa pada bulan April 1282.

Pertandingan yang menjadi tumpuan utama adalah antara anak saudaranya Arghun, abangnya, Möngke-Temür, dan dirinya sendiri. Oleh kerana dia merupakan antara anak Hulagu Khan yang paling berprestasi, dia disokong oleh kebanyakan para bangsawan dan para emir, termasuklah para pemimpin suku Mongol Jalair seperti Shiktur Noyan, Suqunjaq Noyan dan suku Mongol Khongirad.

Dia terpilih pada 6 Mei 1282 dan ditabalkan pada 21 Jun 1282 di Aladagh, timur tasik Van. Dia menjadikan nama Muslimnya, Ahmed sebagai nama takhtanya. Selain Berke Khan, Ahmed Tekuder merupakan antara pemimpin Mongol yang terawal memeluk Islam dan merupakan pemimpin Ilkhanate pertama memeluk Islam.

Tindakan pertamanya adalah membersihkan Ata-Malik Juvayni dari tuduhan yang dilemparkan oleh Majd al-Mulk Yazdi, wazir yang menuduhnya menggelapkan dana negara. Tekuder mengembalikan jawatannya dalam pentadbiran di Baghdad, manakala Majd al-Mulk pula diganyang oleh orang ramai sehingga terbvnuh kerana didakwa mengamalkan ilmu sihir hitam.

Tekuder juga melantik adik tirinya, Qonqurtai, sebagai wakil pemerintah di Anatolia pada bulan berikutnya. Namun Arghun percaya bahawa adik-beradik Juvayni bertanggung jawab atas kem4tian bapanya dengan racun.

Tekuder datang ke Baghdad untuk menghabiskan musim sejuk tahun 1282-1283 dan memulakan semula siasatan mengenai tuduhan menggelapkan dana negara yang mungkin telah menyebabkan Ata Malik diser4ng strok dan meninggal dunia pada 5 Mac 1283.

PER4NG SAUDARA

Ketika rasa tidak puas hati Arghun semakin meningkat, dia berangkat menuju ke Khorasan pada musim bunga untuk meraih kesetiaan para bangsawan Mongol dari kerajaan-kerajaan pecahan Mongol yang lain dan emir-emir tempatan. Pada perkembangan yang lain, Tekuder mulai curiga dengan abang tirinya Qonqurtai dan mereka yang berpotensi menjadi sekutu Arghun.

Qonqurtai dituduh melakukan konspirasi dan ditangkap oleh menantu Tekuder, Alinaq – yang merupakan wakil pemerintah Mongol di Georgia pada 17 Januari 1284, dan dihvkum m4ti pada keesokan harinya.

Satu kontinjen tentera dikirim ke Jazira, dari mana Gaykhatu dan Baydu melarikan diri ke Khorasan, ke kem Arghun sementara beberapa emir seperti Taghachar dan Doladai ditangkap.

Langkah seterusnya adalah menghantar Alinaq bersama 15,000 orang tentera menentang Arghun, sementara dia sendiri mengikuti Alinaq pada 26 April dengan pasukan utamanya yang terdiri dari askar Armenia dan Georgia selain askar Mongol yang ditempatkan di dataran Mughan dekat Bilasuvar.

Arghun menang melawan Alinaq dalam pertempvran pada 4 Mei, di selatan Qazvin, tetapi tetap berundur ke wilayahnya di Khorasan. Ala ud-Daula Simnani, yang bakal menjadi tokoh sufi Kubrawiya pada masa akan datang juga pernah berper4ng untuk tentera Arghun semasa pertempvran ini.

Arghun cuba mengadakan rundingan gencatan senjata tetapi ditolak oleh Tekuder yang membantah nasihat ahli majlisnya. Duta seterusnya yang dihantar oleh Arghun, kali ini diketuai oleh anaknya, bakal pemerintah Ilkhanate, Mahmud Ghazan, yang tiba di kem Tekuder berhampiran Semnan pada 31 Mei.

Rundingan itu berjaya, kerana Tekuder menerima perjanjian gencatan senjata dengan syarat Arghun menghantar adiknya Gaykhatu sebagai tebusan. Arghun bersetuju dengan syarat tersebut dan menghantar Gaykhatu ditemani oleh dua orang emir, termasuk Nawruz di bawah tahanan Buqa, yang ketika itu merupakan komander paling kanan Tekuder, pada 13 atau 28 Jun. Buqa kemudian menyerahkan Gaykhatu kepada Tekuder yang menempatkan Gaykhatu di kem Tödai Khatun.

Walaupun begitu, Tekuder terus memusuhi dan menyer4ng Arghun. Perkara ini menyebabkan Buqa tidak selesa dengan cara Tekuder dan mula semakin bersimpati terhadap Arghun. Malahan, dia tidak lagi dijadikan sandaran oleh Tekuder yang mula memberikan kepercayaannya pada Aq Buqa, seorang lagi panglima suku Jalair yang lain.

KEJATUHAN TEKUDER

Langkah Arghun seterusnya adalah mencari perlindungan di Kalat-e Naderi, sebuah kubu kuat pada 7 Julai dengan 100 orang tentera. Tetapi dia terpaksa menyerah kepada Alinaq empat hari kemudian. Dengan kemenangan itu, Tekuder meninggalkan Arghun dalam tahanan Alinaq sementara dia sendiri berangkat ke Kalpush, di mana tentera utamanya ditempatkan.

Inilah waktu keemasan yang dinantikan Buqa – dia menyelinap masuk ke kem Alinaq dan membebaskan Arghun, kemudian membvnuh Alinaq. Tekuder melarikan diri ke barat dan menj4rah kem Buqa berhampiran Sultaniya sebagai tindakan menbalas dendam.

Dia meneruskan perjalanan ke wilayah padang rumput nya bersendirian berhampiran Takht-i Suleyman pada 17 Julai dan merancang untuk melarikan diri ke Golden Horde melalui Derbent. Namun, Qaraunas, yang telah dikirim oleh Buqa, berjaya memintas dan menangkap Tekuder. Tekuder kemudian diserahkan kepada Arghun pada 26 Julai di padang rumput Ab-i Shur, dekat Maragha.

Tekuder dituduh melaksanakan perbicaraan dan hvkuman m4ti yang tidak adil terhadap Qonqurtai, abang tirinya dalam satu perbicaraan yang dipengerusikan oleh Arghun sendiri. Sementara Tekuder memohon belas kasihan dan menyatakan rasa insafnya, ibu Qonqurtai yang dipercayai berbangsa Cina Han atau Khitan bernama Ajuja konsisten menuntut hvkuman m4ti terhadap Tekuder.

Walaupun tidak cenderung hendak menjatuhkan hvkuman m4ti, pember0ntakan bapa saudaranya Hulachu dan sepupunya Jushkab di Hamadan memaksanya memutuskan untuk memihak kepada keluarga Qonqurtai. Tekuder dijatuhkan hvkuman m4ti pada 10 Ogos 1284 dengan cara mematahkan tulang belakangnya.

Sebelum Tekuder tewas di tangan Arghun dan dihvkum m4ti, Shams al-Din Juvayni sempat menasihatinya untuk berdamai dengan Kesultanan Mamluk di Mesir memandangkan dia merupakan seorang sultan beragama Islam. Utusan pertama yang diketuai oleh Qutb al-Din Shirazi meninggalkan Aladagh menuju ke Mesir pada 25 Ogos 1282.

Sultan Qalawun as-Salihi amat gembira dengan berita keislaman Tekuder yang kemudian dikenali sebagai Sultan Ahmed Tekuder. Qutb al-Din Shirazi menyatakan hasratnya untuk menjalin hubungan sekutu dengan Sultan Mamluk, Qalawun atas kehendak Sultan Ahmed Tekuder dalam bentuk sekeping surat.

Qalawun mengirim balasannya pada 3 Disember 1282 dengan memohon Tekuder untuk membebaskan Kesultanan Rum dari status sebagai negeri subjeknya atas dasar persaudaraan sesama Muslim dan memuji kesungguhan dan usahanya untuk menerapkan syariat Islam. Di samping itu, Sultan Qalawun mengajak Tekuder membentuk pakatan dengan Mamluk untuk berjihad menghadapi ancaman Pasukan Salib.

Tekuder menghantar utusan kedua, yang diketuai oleh mentor agamanya merangkap duta ke Mamluk, Kamal al-Din Abd ul-Rahman dari Tabriz ke Mesir pada bulan Jun 1283.

Namun, kedutaan ini telah terlambat ketika tiba pada 2 Mac 1284 dan hanya dibenarkan menghadap sultan pada 26 Ogos  1284, 16 hari selepas kem4tian Tekuder. Yang menyebabkan mereka ditangkap dan dibvnuh. Shams al-Din Juvayni juga ditangkap dan dihvkum bvnuh oleh Buqa pada 16 Oktober 1284.

RUJUKAN:

Encyclopedia Irania: Ahmad Tekuder


Siapakah Yang Disembelih Oleh Nabi Ibrahim?

Hari Raya Aidiladha atau yang biasa kita sebut sebagai Hari Raya Korban kini tiba lagi. Sebagaimana yang kita sedia maklum bahawa Hari Raya ini bertitik tolak daripada peristiwa sejarah besar yang diimani oleh tiga buah Agama Samawi iaitu Yahudi, Kristian dan Islam. Kita semua percaya bahawa ianya merupakan fakta sejarah dan bukannya sekadar lagenda atau mitos. Biasa juga kita dengar bahawa Nabi Ibrahim diperintahkan untuk menyembelih anaknya iaitu Nabi Ismail, namun akhirnya digantikan dengan seekor kibasy. Tetapi tahukah kita bahawa sebahagian ulama mengatakan bahawa yang disembelih itu sebenarnya bukanlah Nabi Ismail tetapi adik baginda iaitu Nabi Ishak.

Bagaimana munculnya perbezaan pandangan ini?

Perkara ini berpunca daripada kesamaran teks yang menyebut
berkenaan siapa sebenarnya yang disembelih. Di dalam al-Quran, peristiwa ini
termaktub dalam Surah Saffat pada ayat 102 hingga 107. Hanya saja, Allah tidak
menyebut secara jelas nama anak Nabi Ibrahim yang disembelih itu. Pada masa
yang sama, kitab Taurat (Old Testament) yang turut dijadikan sebagai sebahagian
sumber rujukan sejarah menyebut dengan jelas bahawa yang disembelih adalah
Ishak, bukannya Ismail.

“Ambillah anakmu yang tunggal itu, yang engkau kasihi, yakni Ishak,
pergilah ke tanah Moria dan persembahkanlah dia di sana sebagai korban bakaran
pada salah atu gunung yang akan kukatakan kepadamu.” (Kejadian 22:2)

Lalu, mana satu yang lebih tepat? Ismail atau Ishak.

Perbincangan ini perlu diteliti dengan lebih mendalam kerana para
ulama yang semestinya ilmu mereka jauh lebih tinggi itu pun berbeza pandangan
sesama mereka. Namun, kesimpulan yang boleh dibuat oleh penulis setelah
meneliti hujah daripada kedua-dua belah pihak adalah selari dengan pandangan
majoriti ulama iaitu yang benar disembelih adalah Nabi Ismail dan bukanya
Ishak.

Mengapa?

Jika kita teliti teks di dalam Taurat (Kejadian 22:2) itu pun, kita
akan mendapati sedikit percanggahan di mana dinyatakan bahawa Ishak yang
dikorbankan itu merupakan anak tunggal Nabi Ibrahim. Jadi hujah utama berkenaan
masalah ini adalah pada poin ‘anak tunggal’ itu. Adakah benar pada ketika itu
Ishak merupakan anak tunggal Ibrahim?

Dalam Kitab Kejadian (16:16), dinyatakan bahawa ketika Nabi Ibrahim
berusia 86 tahun, Hajar yang merupakan isteri kedua Nabi Ibrahim melahirkan
Ismail. Manakala dalam Kitab yang sama pada fasal yang berbeza (17:15-16),
Sarah iaitu isteri pertama Nabi Ibrahim dikurniakan anak bernama Ishak setelah baginda
berusia 99 tahun. Di sini jelas menunjukkan bahawa Ismail itulah anak sulung
dan tunggal sebelum lahirnya Ishak dan terdapat perbezaan masa yang besar
antara kedua-dua kelahiran anak baginda iaitu seawal-awalnya adalah 13 tahun.

Dalam Tafsir an-Nasafi dan Tafsir Ibnu Kathir menyebutkan bahawa
ketika penyembelihan itu berlaku, umur anak Nabi Ibrahim adalah 13 tahun. Dan
itu selari dengan perbezaan usia antara Nabi Ismail dan Ishak. Bermakna ketika
Nabi Ismail disembelih, Nabi Ishak belum lahir pun. Maka terbukti bahawa Ismail
itu anak tunggal Ibrahim pada ketika itu.

Bukti yang lain pula adalah bahawa penyembelihan itu dilakukan di Bakkah (nama lama Mekah). Anak Nabi Ibrahim yang membesar di Mekah cumalah Ismail manakala Ishak tidak pernah menjejakkan kaki ke sana. Bukti seterusnya adalah tanduk haiwan yang digantikan dengan putera Ibrahim itu digantung di Ka’bah. Andainya Ishaq yang cuba disembelih, pastilah tanduk itu digantungkan di Baitul Maqdis, Palestina kerana baginda membesar di sana.

Antara hadis yang mengisyaratkan
bahawa yang disembelih itu adalah Ismail dan bukannya Ishak adalah sabda Nabi Muhammad
dalam sebuah hadis yang kesahihannya diperselisihi oleh para ulama, “Aku
merupakan anak dua orang yang disembelih.” Siapakah yang dimaksudkan oleh Nabi
sebagai dua orang yang disembelih? Pertama adalah bapanya sendiri iaitu
Abdullah, di mana pada asalnya Abdullah ingin disembelih sebagai nazar oleh
Abdul Mutalib, tetapi akhirnya diganti dengan 100 ekor unta. Kedua, sama ada
Ismail atau Ishak.

Sudah pastilah jawapannya Ismail
kerana keturunan Arab itu berasal daripada zuriat Ismail. Manakala zuriat Ishak
adalah Bani Israil daripada anak Nabi Ya’qub bin Ishak bin Ibrahim. Syeikh
Wahbah Zuhaili sebagaimana para ulama tafsir sebelumnya turut menulis berkenaan
perbezaan pandangan ini dan kesimpulan yang beliau dapati adalah yang
disembelih itu merupakan Nabi Ismail dan bukannya Ishak. Apa-apa pun, ini
merupakan perbezaan pandangan dan perbezaan ini perlu dihormati selagi mana
menepati hujah akademik.

Di sini saya cuma menekankan
daripada sudut hujah bagi golongan yang mengatakan bahawa Nabi Ismail sebagai
yang disembelih, dan saya tidak menekankan daripada sudut kehujahan golongan
yang mengatakan bahawa Nabi Ishak yang disembelih kerana ianya perlu kepada
penulisan yang lebih panjang. Akhir kata, apa pula hikmahnya Nabi Ismail
disembelih? Adakah itu merupakan satu petanda bahawa ketika akhir zaman nanti
bangsa Arab yang merupakan keturunan Ismail itu akan dikerumuni oleh
bangsa-bangsa yang lain dan disembelih tanpa belas kasihan? Hanya Allah yang
tahu.

RUJUKAN:

Ismail Ibnu Kathir (2013), Kisah Para Nabi, Klang Books
Centre: Selangor

Ismail Ibnu Kathir (2003), Tafsir Ibnu Kathir, Pustaka Imam Syafie:
Jakarta

Dr. Afif Abdul Fattah Thobbaroh (2005), Kisah Nabi-Nabi dalam
al-Quran, Victorie Agency: Kuala Lumpur

Ahmad Deedat (2012), The Choice, Berlian Publications: Selangor. http://www.sabda.org/alkitab/


Raja Alaric: Individu Yang Bertanggungjawab Di Atas Kejatuhan Rom Barat

Penjarahan Kota Rome pada tahun 410 Masihi oleh Visigoth sering dianggap sebagai peristiwa yang menandakan bermulanya pengakhiran Empayar Rom Barat. Individu yang bertanggungjawab di atas penjarahan kedua kota Rome ini ialah Alaric, raja pertama Visigoth (penjarahan pertama berlaku 800 tahun yang lalu, iaitu pada 390 SM di tangan tentera Gaul yang dipimpin oleh Brennus).

Walau bagaimanapun, terdapat catatan yang mengatakan bahawa Raja Alaric tiada niat mahu menakluki Rome. Beliau sebenarnya hanya mahu mengadakan rundingan secara damai. Penjarahan ini juga dipercayai telah diisyaratkan menerusi ramalan yang mendakwa bahawa Alaric bakal menguasai Rome. Dalam puisi Claudian yang berjudul The Gothic War, kata-kata ini dituturkan sendiri oleh Alaric:

“Para dewa juga menggesaku. Bukan mimpiku mahupun burung, namun kedengaran jeritan jelas yang menuturkan dari ladang keramat: “Pergilah tanpa tangguh, wahai Alaric; pada tahun ini, rentasilah Banjaran Alps dengan penuh berani dan kamu akan tiba di kota.” Justeru, jalan sudah dibentangkan kepadaku. Setelah diberikan galakan sebegini, mengapa aku perlu kecut atau ragu untuk mentaati seruan Tuhan?”

PERTABALAN ALARIC SEBAGAI RAJA

Tidak banyak yang dapat kita ketahui tentang kehidupan awal Alaric, walaupun raja Visigoth ini diperkirakan lahir sekitar tahun 360 Masihi. Alaric juga dipercayai lahir dalam keluarga Balthi, yang menurut Jordanes, taraf kebangsawanannya “hanya dapat ditandingi oleh keluarga Amali”.

Jordanes juga menyebutkan bahawa Alaric ditabalkan sebagai raja Visigoth sesudah kemangkatan maharaj Rom, Theodosius I, yakni pada tahun 395 Masihi. Hal ini sebagai susulan kepada meningkatnya permusuhan orang Rom terhadap orang Goth dan ‘kekhuatiran masyarakat Goth terhadap kegagahberanian mereka yang bakal luntur akibat tempoh aman yang panjang.”

Kemangkatan Theodosius turut menandakan berakhirnya perjanjian damai yang dimeterai antara orang Rom dan Goth. Apapun, menurut sejarahwan Orosius, Alaric berusaha untuk mengadakan perdamaian dengan pihak Rom dan mendapatkan kawasan untuk dihuni oleh masyarakatnya.

Raja Alaric juga dipercayai berhasrat untuk mengajak masyarakatnya agar menjalinkan persekutuan dengan Empayar Rom Barat dalam menentang Empayar Rom Timur. Namun, hajat-hajat beliau ini tidak dapat dipenuhi.

RAJA ALARIC DAN PANGLIMA STILICHO DARI ROM

Sebagai susulan, Alaric pun memutuskan untuk menyerang Itali. Namun, s3rangannya berjaya ditangkis oleh seorang panglima Rom yang cekap, iaitu Stilicho. Panglima ini dilantik oleh maharaja terdahulu, Theodosius, sebagai pemangku Honorius, iaitu puteranya yang masih di bawah umur.

Walau bagaimanapun, pada tahun 408 Masihi, Honorius bertindak menjatuhkan hukuman bvnuh ke atas Stilicho dan keluarganya lantaran tersebar khabar angin yang mendakwa kononnya panglima itu merancang mahu mengangkat anaknya sebagai Maharaja Empayar Rom Barat dengan bantuan Alaric dan pasukan tentera Visigoth.

Kem4tian Stilicho melemahkan pasukan tentera Empayar Rom Barat. Tambahan lagi, menurut sejarahwan Zosimus, pasukan tentera Alaric diperkuatkan lagi oleh 30 000 orang tentera Goth yang berpaling tadah dari Rom. Dipercayai bahawa pemalingan tadah secara besar-besaran ini berlaku akibat arahan Oympius, seorang menteri Rom yang memerintahkan agar kesemua isteri dan anak para tentera itu dibvnuh. Menteri yang sama ini juga dikatakan bertanggungjawab di atas pembvnuhan Stilicho.

PENGEPUNGAN KOTA ROME

Raja Alaric menyerang Itali buat kali kedua, menjarah sejumlah kota di sana dan mengepung kota Rome sehingga penghujung tahun 408 Masihi. Menerusi pengepungan tersebut, beliau mahu penduduk kota Rome menyerah diri setelah mengalami kebuluran dan wabak penyakit. Dalam pada itu, maharaja Rome dan pegawai istananya berada di Ravenna (ibu kota Empayar Rome sejak tahun 402 Masihi), justeru mereka tidak terkesan secara langsung dengan pengepungan Alaric ini. Oleh hal yang demikian, mereka langsung tidak menghulurkan bantuan kepada penduduk Rome.

Pada tahun 409 Masihi, pengepungan dihentikan apabila penduduk Rome bersetuju untuk membayar pampasan p3rang kepada Alaric dan tentera-tenteranya. Menurut Zosimus:

“Setelah perbincangan panjang antara kedua belah pihak, akhirnya dipersetujui bahawa kota itu dituntut supaya membayar lima ribu paun emas, tiga puluh ribu paun perak, empat ribu kain sutera, tiga ribu bulu biri-biri, dan tiga ribu paun lada.”

Selain itu, Raja Alaric juga berkesempatan untuk mengangkat seorang maharaja boneka di Rome, iaitu seorang senator yang bernama Priscus Attalus. Hal ini bagi memberikan tekanan lanjut kepada Honorius.

Zosimus pula memberikan laporan yang lebih terperinci tentang peristiwa-peristiwa yang berlaku semasa tempoh ini. Misalnya dalam satu situasi, 6000 orang tentera yang ditempatkan di Dalmatia dikerahkan oleh Honorius agar melindungi kota Rome.

Sumber-sumber purba selain Zosimus tidak memberikan banyak maklumat tentang peristiwa-peristiwa yang berlakuu pada tempoh antara pengepungan pertama dan pengepungan kedua kota Rome. Misalnya dalam catatan Jordanes, peristiwa penjarahan Rome diletakkan sejurus selepas kehancuran pasukan tentera Stilicho yang dihantar untuk menyerang Alaric dan pasukannya di Pollentia.

Panglima mereka, iaitu Valens, merasakan bahawa tindakan ‘mara melalui jalan yang tidak dikawal oleh musuh’ itu sebagai suatu tindakan pengecut.

Justeru, beliau bertindak berhadapan dengan Alaric sekaligus mengakibatkan kekuatan pasukannya berkurang sekitar seratus orang. Rundingan antara Honorius dan Raja Alaric berlanjutan selama beberapa tempoh, sebelum pada akhirnya berjaya mencapai kata putus.

SER4NGAN KEDUA RAJA ALARIC KE ATAS ROME

Pada tahun 410 Masihi, Alaric menyerang kota Rome buat kali kedua. Namun malangnya, karya Zosimus tidak sepenuhnya terselamat. Kisah penjarahan kota Rome oleh Raja Alaric yang merpakan bahagian terakhir dalam karya beliau telah pun hilang.

Cuplikan yang diambil daripada seorang penulis zaman Renaisans mengemukakan bahawa Alaric mengepung kota Rome selama dua tahun, sebelum akhirnya menggunakan taktik ‘Kuda Trojan’ untuk menakluk kota berkenaan.

Walau bagaimanapun, beliau tidaklah menggunakan kuda kayu gergasi. Sebaliknya, hadiah yang diberikan oleh pihak Visigoth kepada golongan bangsawan Rome ialah ‘tiga ratus orang pemuda yang gagah berani’. Setelah memberikan hadiah tersebut, pasukan tentera Visigoth berpura-pura berundur.

Apapun, penumpuan lebih banyak dicurahkan kepada kelakuan pihak Visigoth semasa menjarah kota Rome. Sebagai contoh, Jordanes menulis bahawa, “Sebagaimana yang diperintahkan oleh Alaric, mereka hanya menjarah sahaja kota Rome tanpa membakar kota itu, tidak seperti yang lazim dilakukan oleh orang gasar. Mereka juga tidak membenarkan sebarang kerosakan serius ditimpakan ke atas tempat-tempat suci.”

Hal ini juga senada dengan tulisan Orosius, di mana Alaric digambarkan sebagai seorang raja Kristian yang taat. Sebuah kisah menarik dalam karya Orosius adalah kisah pertemuan tentera Visigoth dengan seorang andartu, yang merupakan penjaga bekas-bekas keramat milik Peter Si Hawari.

Tatkala berita ini diketahui oleh Alaric, beliau langsung sahaja mengarahkan agar bekas-bekas tersebut dipulangkan ke basilika St. Peter dan membenarkan si andartu dan penganut-penganut Kristian lain untuk menyertai perarakan yang dilakukan jika mereka berminat.

LOKASI RAHSIA PENGEBUMIAN DAN HARTA KARUN ALARIC

Alaric mangkat pada tahun 411 Masihi, iaitu beberapa bulan selepas menjarah kota Rome. Kisah pengebumian Alaric yang dipetik di bawah ini diambil daripada catatan Jordanes:

“Rakyatnya meratapi pemergian beliau dengan penuh kesedihan. Kemudian, mereka mengalihkan haluan sungai Busentus (Busento) yang terletak berhampiran kota Consentia – kerana sungai ini mengalir sepenuhnya dari kaki gunung yang terletak tidak jauh dari kota itu – lalu mengarahkan sekumpulan banduan untuk menggali tempat penyemadian Alaric.

Di dalam lubang inilah mereka semadikan Alaric, bersama dengan sejumlah besar harta kekayaan, dan kemudian mengembalikan aliran sungai ke haluan asalnya. Tiada siapa yang mengetahui di manakah lokasi tersebut, lantaran mereka membunuh setiap seorang penggali kubur Alaric.”

Lebih daripada itu, sejarahwan turut berteka-teki tentang punca kemangkatan Raja Alaric. Kebelakangan ini,Francesco Galassi dan rakan-rakan penyelidiknya mengkaji kesemua sumber sejarah, perubatan dan epidemiologi yang dapat mereka temukan berkenaan kemangkatan Alaric. Mereka meyakini bahawa punca kemangkatan beliau ialah malaria.

Galassi dan rakan-rakan penyelidiknya menjelaskan bahawa “individu-individu dengan semi-imuniti di kawasan-kawasan endemik dan endemik-hiper boleh bebas daripada parasite secara spontan.” Namun, penduduk dari kawasan bebas-malaria yang berkunjung ke Itali terdedah kepada bahaya yang sangat besar.

Mereka melaporkan, “Beberapa kes kem4tian mengejut dalam kalangan para pengembara yang datang dari kawasan bebas-malaria pernah dilaporkan di Afrika” dan “malaria falciparum boleh membawa maut dalam tempoh beberapa jam atau beberapa hari sejak kemunculan simptom, dengan komplikasi-komplikasi ketaranya adalah seperti kemerosotan serebrum, sembap paru-paru, kegagalan ginjal dan anemia.”

Harta kekayaan yang dipercayai oleh ramai sejarahwan dikebumikan bersama Alaric telah menggamit ramai pemburu harta karun untuk mencarinya. Sebahagian daripada pemburu termasyhur ini termasuklah seorang penulis dan pengembara yang bernama Alexandre Dumas, serta Adolph Hitler dan Heinrich Himmler.

Walau bagaimanapun, tidak seorang pun dapat menemukan lokasi pengebumian Raja Alaric. Pun begitu, baru-baru ini terdapat dakwaan bahawa sepasukan ahli arkeologi telah menemui petunjuk berkenaan harta karun Raja Alaric di Cosenza.

TERJEMAHAN:

Wu Mingren. (26 September 2018). Raja Alaric: His Famous Sacking of Rome, Secretive Burial, and Lost Treasure. Ancient Origins. https://www.ancient-origins.net/history-famous-people/king-alaric-his-famous-sacking-rome-and-secretive-burial-004630


Hukum Ucap Merry Christmas Kepada Rakan Kristian

Setiap kali tiba musim perayaan masyarakat bukan Islam, ada sebuah polemik yang kerap menghantui masyarakat Muslim, iaitu apakah haram bagi mereka untuk mengucapkan tahniah atau ucapan selamat pada perayaan tersebut? Polemik ini terkadang menimbulkan suatu krisisyang meruncing sehinggakan timbul perbalahan, saling kafir-mengkafir walhal para ulama’ telahpun memberikan garis panduan dan ketetapan hukum yang begitu sejahtera untuk diterima dan dicernakan oleh akal yang sihat.

Sebelum kita menelusuri persoalan hukum, perlu bagi kita untuk mengetahui bahawasanya Islam merupakan sebuah agama yang bersifat rahmat buat seluruh umat manusia sejagat. Islam tidak sekali-kali mengajarkan sikap diskriminasi terhadap mana-mana bangsa mahupun agama, bahkan mengajak kepada toleransi dan keamanan, sepertimana firman Allah:

“Dan tiadalah Kami mengutuskan engkau (wahai Muhammad ﷺ), melainkan untuk menjadi rahmat bagi sekalian alam. ”

(Al-Anbiya’ 21:107)

Firman Allah:

“…dan katakanlah kepada sesama manusia perkataan-perkataan yang baik. ”

(Al-Baqarah 2:83)

Firman Allah:

“Sesungguhnya Allah menyuruh berlaku adil, dan berbuat kebaikan…”

(An-Nahl 16: 90)

Dalam masalah hukum, sememangnya tidak dinafikan bahawa para fuqaha’ silam dari keempat-empat madzhab utama Islam iaitu Syafi’iyyah, Malikiyyah, Hanafiyyah dan Hanabilah telah pun menetapkan haram hukumnya ucapan selamat ke atas masyarakat bukan Islam pada hari perayaan mereka, seperti yang dijelaskan oleh pendakwah dan ulama’ terkenal, Habib Ali Al-Jufri.

Namun menurut beliau, Imam An-Nawawi dalam kitab beliau, Al-Majmu’ telah menjelaskan pengharaman ini bukanlah disebabkan adanya nas atau teks khusus yang melarang, namun ia adalah berasaskan ‘illah iaitu sebab atau faktor bagi mengelakkan seseorang Muslim dari menunjukkan pengiktirafannya terhadap kekufuran ‘aqidah yang terkandung dalam agama mereka.

Menurut Al-Habib lagi, ketika zaman kita ini, sebab itu telah  tidak lagi terpakai kerana secara umumnya, seorang Kristian boleh sahaja mengucapkan tahniah dan selamat kepada seorang Islam ketika  perayaan Mawlidur Rasul, tanpa dikatakan bahawa orang tersebut memberikan pengiktirafannya terhadap kerasulan Nabi Muhammad ﷺ. Maka demikian juga ketika seseorang Islam mengucapkan selamat kepada seorang Kristian pada hari Krismas, ia bukanlah bermaksud bahawa ia mengakui atau mengiktiraf fahaman Kristian berkenaan Nabi ‘Isa alayhissalam.

Demikian juga pendapat yang dikemukakan oleh Dar Ifta’ Al-Misriyyah, iaitu badan penggubal fatwa bagi negara Mesir yang menghukumkan harusnya bagi seorang Islam mengucapkan selamat kepada orang bukan Islam pada hari perayaan mereka atas dasar toleransi dan menunjukkan ketinggian adab dalam membalas ucapan selamat, berdasarkan firman Allah:

“Dan apabila kamu diberikan penghormatan dengan sesuatu ucapan hormat (seperti memberi salam), maka balaslah penghormatan itu dengan yang lebih baik daripadanya, atau balaslah dia (dengan cara yang sama).  Sesungguhnya Allah sentiasa menghitung tiap-tiap sesuatu. ”

(An-Nisaa’, 4:86)

Demikian juga yang diputuskan oleh Sahibul Samahah Mufti Wilayah Persekutuan, Datuk Dr.  Zulkifli bin Mohamad Al-Bakri dalam terbitan Bayan Linnas beliau.

Lalu bagaimana kita menyikapi dan memahami fatwa sebahagian ulama’ lain yang mengharamkannya?

Pertama kita hendaklah memahami bahawa fatwa ulama’ kontemporari yang membolehkan adalah atas tujuan kemaslahatan serta menjaga hubungan baik sesama umat Islam dan masyarakat bukan Islam terutamanya bagi umat Islam yang hidup sebagai minoriti di negara yang majoriti penduduknya adalah masyarakat bukan Islam, bukanlah sebagai galakan bagi umat Islam bersikap terlalu bebas dalam mengucapkan selamat serta menyambut perayaan bukan Islam sehingga melanggar batasan syara’.

Kedua, fatwa ulama’ kontemporari yang mengharuskan ini juga adalah bertujuan bagi memberikan gambaran keamanan Islam kepada masyarakat bukan Islam yang tinggal sebagai minoriti di negara yang majoriti penduduknya adalah Muslim, serta menjaga hubungan antara pemimpin serta rakyat yang saling berbilang agama dan bangsa.

Ketiga, pandangan ulama’ yang mengharamkan juga adalah bertujuan bagi menjaga umat Islam dari kegelinciran aqidah, namun ia bukan bermatlamat untuk menimbulkan ketegangan mahupun permusuhan antara kaum Muslimin dan masyarakat bukan Islam. Justeru, fatwa ini masih relevan, khususnya di negara yang tidak ada jumlah masayarakat bukan Islam yang signifikan.

Jadi sebagai kesimpulannya ialah, belajarlah mengharmonikan antara fatwa para ulama’ dengan hati yang terbuka dan minda yang sihat dengan memahami tujuan serta objektif di sebalik penetapan hukum, dan bukan dengan melihat kepada hukum itu semata-mata.

Sekiranya ada keperluan bagi anda dalam meraikan sahabat handai atau jiran tetangga yang bukan beragama Islam pada hari perayaan mereka, maka bersikap lunaklah dan ambillah fatawa ulama’ yang mengharuskan supaya anda tidak kelihatan sebagai seorang yang idak bertoleransi. Bahkan ia mungkin menjadi medan dakwah yang baik terhadap mereka untuk berjinak-jinak dengan Islam.

Dan jika sekiranya tidak ada keperluan pula bagi anda bagi meraikanya, maka pandangan ulama’ yang mengharamkannya itu lebih selamat untuk dipegang, namun jangan sesekali bersikap pesimis dan pukul rata terhadap saudara-saudara seakidah anda yang mengambil pandangan yang berbeza.

Semoga tulisan ringkas yang tidak seberapa ini mampu memberi pencerahan sebaiknya agar nanti tidak lagi dikatakan kepada kita :

“Orang lain yang beraya, lain orang yang huru-hara”

Gambar:

Grand Sheikh Al Azhar, Sheikh Ahmed Tayyib menyantuni penganut Kristian pada acara sambutan Krsimas pada tahun 2015 yang berlaku serentak dengan Mawlidur Rasul, pada minggu yang sama.

RUJUKAN:

Video Penjelasan Habib Ali Al-Jufri: https://www. youtube. com/watch? v=jqoHxhvn6ZE

Fatwa Dar Ifta’ Al-Misriyyah

http://www. dar-alifta. org/Foreign/ViewFatwa. aspx? ID=6815

http://www. dar-alifta. org/Foreign/ViewFatwa. aspx? ID=8378&LangID=2

Bayan Linnas Siri Ke-81: Hukum Mengucapkan “Merry Christmas” Kepada Mereka Yang Beragama Kristian

http://www. muftiwp. gov. my/index. php/ms-my/perkhidmatan/bayan-linnas/1349-bayan-linnas-siri-ke-81-hukum-mengucapkan-merry-christmas-kepada-mereka-yang-beragama-kristian


Syaikhuna Khalil Bangkalan: Wali Karismatik Dari Pulau Madura

Rutin setelah menziarahi makam Wali Songo, saya akan melanjutkan ziarah ke Makam Syaihkhuna Khalil Bangkalan di Pulau Madura. Pulau Madura mempunyai 4 kabupaten iaitu Kabupaten Bangkalan, Sampang, Pamekasan dan Sumenep. Bangkalan terletak di hujung barat Pulau Madura, salah satu daerah di Jawa Timur. Bahasa pertuturan di sini ialah bahasa Madura dengan dialek Bangkalan berbeza dialek dengan daerah-derah Madura yang lain.

Dari Surabaya, kami menempuh 2 jam perjalanan menyeberangi Selat Madura. Jalan raya menghubungkan Kota Bangkalan dengan Pantai Utara ke semua laluan antara Kabupaten. Para penziarah juga boleh memilih menyeberang Selat Madura menggunakan Kapal Feri dari Tanjung Perak. Sementara itu, tempat pemakaman Syakhuna bertempat di Desa Mertasaja, 1 KM ke arah barat laut dari pusat Kota Bangkalan.

Ketika mula-mula sampai, saya rasa sangat sebak dan bersyukur kerana akhirnya dapat menziarahi Makam Syaikhuna setelah sering mendengar nama beliau sejak remaja. Sahabat saya yang berasal dari tanah Jawa selalu bercerita kisah keramat Syaikhuna Khalil yang boleh disebut ulama’ lagenda yang sangat karismatik.

Saya sering bermusafir ke seberang, dan saya mendapati Syaikhuna Khalil benar-benar masyhur seperti cerita teman. Para Kiyai di Jawa sangat menghormati Syaikhuna kerna boleh dikatakan hampir semua ulama’ besar abad 20 pernah berguru dengan Syaikhuna Khalil. Para Kiyai di Jawa kebanyakan berpangkat anak murid, cucu murid atau cicit murid kepada Syaikhuna Khalil. Cerita karamahnya sentiasa menjadi bualan mulut. Oleh kerana itu, para Kiyai menggelarkan Ulama Agung ini sebagai “Syaikhuna” yakni guru kami. Jika datang ke tanah Jawa, mendengar nama ‘Syaikhuna’, maka yang dimaksudkan ialah Syaikhuna Kholil. Orang Madura pula menyebutkan Mbah Khalil.

Syaikhuna Khalil

Syaikhuna KH Kholil Bangkalan Madura di lahirkan Hari Ahad tanggal 11 Jumadil Akhir 1235 H atau 14 Mac 1820 M, di Kampung Senenan, Desa Kemayoran, Bangkalan, hujung Barat Pulau Madura, Jawa Timur. Dilahirkan dengan nama Muhammad Kholil. Digelar Syaikhuna Kholil Bangkalan kerana dinisbahkan kepada tempat kelahirannya.

Syaikhuna Kholil berasal dari keluarga ulama’. Ayahnya, KH. Abdul Lathif, mempunyai pertalian darah dengan Sunan Gunung Jati. Syaikhuna Kholil adalah figura yang dikenali sebagai ulama’, pemimpin pesantren, tokoh perkaderan ulama’ terkemuka di Jawa dan Madura. Selain itu juga, Syaikhuna Kholil seorang mursyid tarekah. Syaikhuna sangat sinonim dengan Nahdatul Ulama’ (NU) iaitu organisasi Islam terbesar di Indonesia kerana beliau telah menjadi sumber inspirasi anak muridnya, KH Hasyim Asya’ari mengasaskan organisasi Islam terbesar Indonesia tersebut.

Apa yang menarik pada susuk Syaikhuna Kholil ialah beliau merupakan seorang yang sangat alim dalam ilmu alat bahasa arab seperti nahu dan saraf disamping seorang penghafaz al Qur’an serta menguasai tujuh qiraat. Di samping itu,  Syaikhuna Kholil disamping dikenal karamahnya sebagai orang yang “waskita,” weruh sak durunge winarah (tahu sebelum terjadi). Wallahua’lam.

Pendidikan Syaikhuna

Syaikhuna Kholil cukup lama belajar di beberapa pondok pesantren di Jawa, antaranya ialah Pondok Pesantren Langitan, Pondok Pesantren Cagaan, Pondok Pesantren Darul Salam Pasuruan, Pondok Pesantren Sidogiri Pasuruan dan Pondok Pesantren Salafiah Syafiiyah Banyuwangi. Setelah lama menekuni ilmu Pulau Jawa, Syaikhuna Kholil menyambung pengajian beliau ke Makkah.

Syaikhuna berguru dengan ramai ulama’ dan antara gurunya yang berpengaruh ialah Syaikh Nawawi al Bantani (1813-1897M). Syaikh Nawawi al Bantani digelar Sayyid Ulama’ Hijjaz (penghulu Ulama’ Makkah) merupakan seorang ulama’ besar yang berasal dari Banten dan meninggalkan 99 buah kitab karangan meliputi tafsir, hadis, fikih, tasauf, aqidah, sejarah, akhlak dan bahasa arab. Lantaran kealiman beliau, Syaikh Nawawi juga dijuluki Imam Nawawi Banten. Salah seorang guru penulis yakni Syaikh Sidi Rohimuddin An Nawawi Al Bantani adalah cucu saudara Syaikh Nawawi Banten.

Setiap ulama’ mempunyai cerita masing-masing dalam ‘survival’ mereka menuntut ilmu. Mendengar kisah mereka, membuatkan kita terduduk dan tidak layak mengeluh. Demikian Syaikhuna Kholil yang mengambil upah menulis berbagai risalah dan kitab di Makkah kemudian menjual. Sungguh, ‘survival’ ini telah menajamkan ingatan Syaikhuna Kholil.

Guru Rohani

Dahulu, para ulama’ dahulu disamping bertalaqqi turath, kitab kuning dan ilmu syariat, mereka juga tenggelamkan diri mereka dalam lautan hakikat dan makrifat. Sudah tentu, pada peringkat asrar ini, mereka bersimpuh diri dibawah dagu Guru Rohani atau biasa dipanggil Guru Mursyid. Syariat hakikat berpisah tiada !. Penyucian batin yang dilalui dalam ilmu tarekah sulukiah melahirkan jiwa yang benar makrifat dan berakhlak tasauf. Mereka menjadi ulama’ dan juga arif billah.

Sekadar menyebut beberapa nama Tok Kenali, mursyidnya Syaikh Wan Ahmad Al Fathani, Tok Pulau Manis bermursyidkan Syaikh Abdul Rauf Singkel, Syaikh Yusuf Makassar bermursyidkan Abu Al Barakat Ayub bin Ahmad al Khalwati dan Syaikh Abdul Samad Al Falimbani bersimpuh dengan Syaikh Muhammad Saman.

Tidak terkecuali Syaikhuna Kholil. Menurut Saifur Rahman (cicit Syaikhuna Khalil) dalam buku Biografi Syaikhuna Khalil, tercatat guru rohani Syaikhuna Khalil ialah Syaikh Ahmad Khatib Sambas (w.1875) berasal dari Sambas, Kalimantan Selatan. Dari guru beliau ini, Syaikhuna Khalil mengembangkan zikir tarekah Qadiriah Wa Naqsyabandiah sebagai mursyid setelah diberi izin oleh Gurunya. Rakan seguru beliau dalam perjalanan tarekah ini ialah Syaikh Abdul Karim Serang dan Syaikh Tholhah.

Menurut almarhum KH Shohibul Wafa’ Tajul Arifin atau lebih dikenali Abah Anom, seorang mursyid tarekah Naqsyabandi wa Qadiriah di Tasik Malaya; Syaikh Tholhal menyebarkan tarekah ini di Cirebon, Syaikh Abdul Karim di Banten sementara Syaikh Kholil di Madura

Penekanan Ilmu Alat  dan Kaedah Sorongan

Setelah pulang dari perantauan, Syaikhuna Khalil mendirikan pesantren di Desa Jengkibuan, Kabupaten Bangkalan. Kemasyhurannya segera menyebar ke seluruh Madura. Hasyim Asyaari tampil menjadi santri pertama Syaikhuna Kholil yang datang dari luar Madura. Barakah asuhan Syaikhuna, KH Hasyim Asyaari kemudian muncul menjadi ulama’ besar dan pengasas serta pemimpin pertama Nahdatul Ulama’ (NU). KH Hashim yang juga Pahlawan Kemerdekaan Nasional mempunyai seorang anak bernama Wahid Hasyim (1914-1953M) menjadi menteri agama Republik Indonesia yang pertama dalam kabinet pertama Republik Indonesia di zaman Bung Karno. Wahid Hasyim pula punyai putra bernama Abdul Rahman Wahid (1940-2009M) atau Gus Dur yang kemudian menjadi Presiden Republik Indonesia keempat.

Di pesantren, Syaikhuna Kholil sangat menekankan penguasaan ilmu alat bahasa arab. Para santrinya tidak boleh meninggalkan pesantren sebelum lulus hafal matan Alfiah. Ini kerana Syaikhuna Kholil sedar, tidak ada jalan lain untuk membaca kitab kuning yang tidak berbaris melainkan mahir sungguh ilmu nahu saraf, balaghah (maani, bayan, badi’), mantik dan seumpama.

Untuk menjayakan para Santri dalam ilmu alat, Syaikhuna menekankan kaedah hafalan dan praktikal sorongan. Apa itu sorongan? Sorongan adalah bahasa Jawa yang bermakna menyodorkan. Method ini bersifat individual yang mana murid berhadap hadapan kiyai dan membaca kitab tanpa baris. Para santri akan membaca kalimat demi kalimat yang berbahasa arab itu sambil ditegur atau dibimbing terus oleh kiyai sendiri. Penulis sendiri pernah melalui imtihan (peperiksaan) begini di pondok dahulu, kami diberikan kitab kuning tiada baris, dan kami mesti bacakan dihadapan guru sambil mengi’rab dan memberi sebab kenapa baris itu dibaca.

Syaikhuna Kholil dan Kolonial

Syaikhuna Kholil hidup di zaman penjajahan Kolonial Belanda. Sudah pasti, tidak terlepas dari penglibatan perjuangan menentang Belanda. Syaikhuna Kholil memilih cara yang agak berbeza. Beliau tidak terjun ke medan pertempuran secara langsung, namun memilih bertindak berperanan mencatur gerakan anti penjajahan dari belakang tabir. Tidak hanya menjadi tempat pengajian para santri, pesantren beliau juga dijadikan markaz perbincangan strategi melawan Belanda. Kadang kala, pesantrennya menjadi tempat persembunyian orang buruan penjajah. Ketika persembunyian, Syaikhuna Khalil juga memberi suwuk (mengisi kekuatan batin, tenaga dalam) kepada para pejuang.

Apabila Belanda menghidu gerakan Syaikhuna Kholil, beliau telah ditangkap bersama pengikutnya. Akan tetapi, Belanda menghadapi masalah besar ketika cubaan menangkap Syaikhuna Khalil. Berlaku kejadian-kejadian yang mereka tidak fahami seperti tidak boleh dikunci pintu penjara, sehingga Belanda sentiasa berjaga siang malam agar para tahanan tidak melarikan diri.

Hari-hari mendatang, ribuan orang berkunjung dan memberi makanan kepada Syaikhuna bahkan meminta Belanda menahan mereka sekali bersama Guru mereka. Kejadian tersebut menjadikan pihak Belanda dan sekutunya bersetuju membebaskan Syaikhuna Kholil. Persis kebangkitan yang sama ketika Jepun menangkap KH Hashim Asya’ari. Para santri berjumlah ribuan termasuk orang kampung turun dan memeningkan Jepun apabila mereka meminta Jepun melepaskan KH Hasyim dan nyawa mereka menjadi taruhan dan pertukaran. Jepun belajar sesuatu bahawa orang Jawa sangat memuliakan para Kiyai. KH Hashim dibebaskan dan kemarahan kepada Jepun mereda sebentar.

Saya teringat kisah Tok Kenali Kelantan (1868-1933M) yang melawan penjajah dengan cara berbeza iaitu mengarahkan anak-anak muridnya membina pondok sebanyak-banyaknya. Penyediaan anak bangsa dengan ilmu sangat penting menurut Tok Kenali agar perjuangan menuntut kemerdekaan diasasi dengan ilmu dan kita boleh mewarisi negeri ini dengan ilmu. Bukan hanya bersemangat menghalau penjajah tetapi jahil mewarisi. Bertindak belakang tabir, salah seorang anak murid Tok Kenali iaitu Datuk Perdana Menteri Paduka Raja Nik Mahmud bin Nik Ismail menjadi Menteri Besar selama 24 tahun (1921-1945M). Termasuk anak murid Tok Kenali ialah Tan Sri Hasan Yunus, anak Johor yang menjadi Menteri Besar Johor (Tempoh khidmat : 1959-1967M). Ya, Stadium Kelab JDT iaitu Stadium Tan Sri Hasan Yunus sempena nama beliau.

Murid-murid Syaikhuna Khalil

Seperti yang saya sebut sebelum ini, hampir kesemua ulama besar’ dan ternama di Madura dan Pulau Jawa adalah murid Syaikhuna Kholil. Murid-muridnya rata-rata berumur panjang mencecah lebih 90 tahun. Hal ini berkah Syaikhuna Kholil yang mendoakan anak-anak muridnya dipanjangkan umur dan bermanfaat ilmunya. Oleh kerana itu, dari segi sanad ilmu, ulama-ulama’ Jawa yang masih hidup sekarang pun masih peringkat cucu dan cicit murid kepada Syaikhuna Kholil. Tidak mampu saya senaraikan semua murid beliau, memadai beberapa nama murid Syaikhuna yang menonjol dalam sejarah perkembangan agama Islam dan bangsa Indonesia ialah KH. Hasyim Asy’ari (pendiri Pondok Pesantren Tebuireng, Jombang, dan pengasas Nahdlatul Ulama/NU), KH. Abdul Wahab Chasbullah (pendiri Pondok Pesantren Tambak Beras, Jombang), KH. Bisri Syansuri (pendiri Pondok Pesantren Denanyar, Jombang), KH. Ma’shum (pendiri Pondok Pesantren Lasem, Rembang, adalah ayahanda KH. Ali Ma’shum), KH. Bisri Mustofa (pendiri Pondok Pesantren Rembang), dan KH. As’ad Syamsul `Arifin (pengasuh Pondok Pesantren Asembagus, Situbondo).

Pemergian Di Tangisi Umat

Tepat jam 3.30 pagi, malam Jumaat tanggal 29 Ramadhan 1343H bertepatan tanggal 24 April 1925M (ada beberapa versi tarikh kewafatan beliau), Syaikhuna  Kholil telah dijemput oleh Rabbul Jalil pada usia 105 tahun. Pemergian Waliyullah dan Syaikhuna SeJawa dan Madura ini telah ditangisi ummat dan meninggalkan jasa yang sangat besar. Kehadiran Syaikhuna suatu kebanggaan Madura dan keharuman bumi Jawa. Karimastik, karamah, keilmuan Syaikhuna secara mutawatir dipersaksikan. Hanya Allah boleh membalas jasa-jasa para ulama’ kita. Al Fatihah.

Sekian,

~Angah Sunan, Jawa Timur

Rujukan,


Ilmu Falak : Kaedah Menentukan Bermula Dan Berakhirnya Waktu Solat

Solat adalah ibadah yang wajib didirikan mengikut waktu – waktunya  yang telah ditetapkan  . Sepertimana firman Allah SWT di dalam surah An Nisa’ ayat 103 yang bermaksud :

” Kemudian apabila kamu telah selesai mengerjakan solat , maka hendaklah kamu  menyebut dan mengingati Allah semasa kamu berdiri atau duduk dan semasa kamu berbaring.  kemudian apabila kamu telah merasa tenteram  (berada dalam keadaan aman) maka dirikanlah  solat itu (dengan sempurna sebagaimana biasa). Sesungguhnya solat itu adalah satu  ketetapan yang diwajibkan atas orang-orang  yang beriman, yang tertentu waktunya. ”

Batasan akhir setiap waktu solat adalah ketika masuknya awal waktu solat yang beikutnya kecuali waktu subuh yang berakhir apabila terbitnya matahari di ufuk timur .
..
..
Mengetahui masuknya waktu solat merupakan salah satu daripada syarat sahnya ibadah solat . Oleh itu, pengetahuan untuk mengenal pasti bilakah masuk dan berakhirnya waktu solat adalah wajib bagi setiap muslim .

Didalam menentukan masuk serta berakhirnya waktu solat , terdapat beberapa kaedah yang boleh digunakan iaitu kaedah pengiraan dan juga kaedah pencerapan .
..

Bagi menentukan masuknya waktu solat dengan menggunakan kaedah pengiraan , ia bermula dengan rumusan yang disediakan ahli falak berkaitan kedudukan matahari yang sepadan dengan masuknya waktu solat

Rumusan yang digunakan berkaitan dengan sistem geometri sfera bumi dan sistem sfera samawi . Awal waktu solat dikira berdasarkan perbezaan sudut jam antara waktu istiwa atau rembang iaitu ketika kedudukan matahari berada tegak di garisan meridian tempatan  dengan kedudukan matahari bagi setiap waktu solat menggunakan rumus segitiga sfera . .

Kaedah ini agak rumit kerana memerlukan kemahiran yang tinggi  .
..
..

Kaedah seterusnya adalah kaedah pencerapan iaitu dengan memerhatikan kedudukan matahari .

Kaedah ini paling umum dan boleh dilakukan oleh orang awam .
..

KEDUDUKAN MATAHARI  TANDA BERMULA DAN BERAKHIRNYA WAKTU SOLAT :-

Waktu Solat Subuh :

Waktu  subuh bermula apabila terbitnya fajar di ufuk timur sehingga terbitnya matahari.

Terdapat dua jenis fajar iaitu kazib dan fajar sadiq. Fajar yang dicerap bagi menentukan masuknya waktu solat subuh adalah fajar sadiq .

PERBEZAAN FAJAR KAZIB DAN SADIQ :

– Fajar kazib adalah fajar yang bersifat ‘bohong ‘  manakala fajar sadiq merupakan fajar yang sebenar bagi menentukan masuknya waktu subuh .

– Fajar kazib cahayanya menegak dari timur dan mengarah ke tengah langit manakala fajar sadiq melintang di ufuk timur iaitu arah utara sehingga ke selatan

– Fajar kazib bersifat sementara . Ketika langit malam yang gelap , muncul satu cahaya yang menerangi langit di ufuk timur untuk seketika .
Fajar kazib akan beransur-ansur hilang dan langit akan kembali gelap .
Berbeza pula dengan fajar sadiq kerana fajar sadiq cahayanya akan terus bertambah kecerahannya daripada semasa ke semasa sejurus ia muncul sehingga terbitnya matahari di ufuk timur .

– Fajar kazib cahayanya terputus dari ufuk . Diantara fajar kazib dan ufuk , terdapat satu ruang  . fajar sadiq pula cahayanya menyatu dengan ufuk timur langit .
Fajar kazib

Kesimpulannya , terdapat dua kali fajar yang muncul sebelum matahari terbit. Fajar yang pertama digelar sebagai fajar kazib iaitu fajar
‘ bohong ‘ dan fajar yang kedua digelar sebagai fajar sadiq iaitu fajar yang sebenar bagi  menentukan masuknya waktu solat subuh.

Berakhirnya waktu solat subuh pula ditandai dengan terbitnya matahari di ufuk timur atau dikenali sebagai waktu syuruk .
..

Waktu Solat Zohor :

Waktu solat zohor bermula apabila cakera matahari sepenuhnya melintasi atau
‘ tergelincir ‘ ke arah  barat daripada kedudukan istiwa iaitu ketika kedudukan matahari berada tegak di garisan meridian tempatan .

Keadaan ini boleh ditandai dengan memerhati bayangan objek lurus seperti kayu .

Ada tiga kemungkinan arah bayangan objek ketika matahari berada pada kedudukan istiwa .

1. arah bayangan berada di utara objek tersebut iaitu ketika kedudukan matahari berada di kawasan langit selatan .
2.  arah bayangan berada di selatan objek tersebut iaitu ketika kedudukan matahari  berada di kawasan langit utara .
3. tidada bayangan yang kelihatan ketika istiwa iaitu ketika matahari berada betul-betul tepat ( bersudut 90 darjah ) di atas objek .

Waktu zohor pula bermula apabila bayangan objek mula kelihatan muncul di sebelah timur objek dan berakhir apabila masuknya waktu solat asar iaitu ditandai dengan panjang bayangan objek sama panjang dengan objek atau lebih sedikit .
..

Waktu Solat Asar :

Waktu solat asar bermula apabila berakhirnya waktu solat zohor iaitu ketika panjang sesuatu bayangan objek lurus sama panjang dengan panjang objek itu sendiri atau lebih sedikit .

Berakhirnya waktu asar pula apabila matahari terbenam di ufuk barat .
..

Waktu Solat Maghrib :

Waktu solat seterusnya adalah waktu maghrib .
Ia bermula apabila terbenamnya keseluruhan cakera matahari di ufuk barat dan berakhir ketika hilangnya syafa’ ahmar .

Syafa’ ahmar menurut ahli falak adalah mega yang berwarna kemerahan setelah terbenamnya matahari di ufuk barat .

Waktu Solat Isya’ :

Bermulanya waktu solat isya’ apabila hilangnya mega merah atau syafa’ ahmar di ufuk barat dan berterusan sepanjang malam sehingga ia berakhir apabila munculnya fajar sadiq di ufuk timur  .
..
..
Maklumat tambahan :

Waktu Solat Sunat Dhuha :

Waktu solat sunat dhuha bermula apabila kedudukan matahari naik tinggi segalah atau sekitar tujuh hasta daripada ufuk timur dan berakhir apabila matahari berada pada kedudukan istiwa .

Wallahu A’lam .

” Majulah Falak Untuk Ummah ”

Sumber Rujukan :

* Jabatan mufti Pulau Pinang : – risalah penentuan waktu solat
*http://www.e-solat.gov.my
( tafsiran astronomi untuk waktu solat )
* ilmu Falak: Teori, Praktik Dan Hitungan oleh
Baharrudin bin ZainaI
* Jabatan mufti Selangor : – Kaedah  Penentuan  dan Pengiraan Waktu Solat


Patung Kecil Babi Berusia 3500 Tahun Ditemui

Ahli-ahli arkeologi yang menjalankan kerja-kerja ekskavasi di sebuah petempatan prasejarah di Poland telah menemukan dua buah patung khinzir bersaiz kecil dalam keadaan sempurna, dipercayai berusia kira-kira 3500 tahun. Relik purba ini dijangka dapat membantu pakar untuk memahami dengan lebih lanjut perihal masyarakat prasejarah yang hidup di rantau itu pada pertengahan milenium kedua Sebelum Masihi.

Patung-patung ini ditemui di Maszkowice (Malopolska), tepatnya di sebuah gunung yang dikenali sebagai ‘Gunung Zyndram’ yang terletak di Carpathians, wilayah tenggara Poland. Menurut Heritage Daily, relik ini ditemui ketika pasukan arkeologi berkenaan sedang memeriksa tembok batu di petempatan berbukit di Maszkowice, yang diperkirakan sebagai salah sebuah monumen batu tertua di Eropah dan paling tua di Poland.

KEBUDAYAAN DARI ZAMAN GANGSA

Bukti arkeologi mengisyaratkan bahawa tapak prasejarah itu dihuni buat kali pertama oleh Otomani, sebuah kebudayaan pada zaman gangsa. Mereka mendominasi kebanyakan tamadun Zaman Gangsa di Eropah Timur dan mempunyai pengaruh yang besar dalam laluan perdagangan penting yang menghubungkan antara Laut Baltik dan Mediterranean. Kebudayaan ini secara khusus masyhur dengan perdagangan batu ambar, selain monumen-monumen batunya yang besar belaka.

Tapak ini dihuni pada 1750SM hingga 50SM, namun ia pernah ditinggalkan buat beberapa tempoh sekitar tahun 1500SM. Kemudian, tapak tersebut dihuni semula dan kediaman baru yang lebih besar dibina dan dikelilingi oleh tembok batu. Besar kemungkinan, penghunian kali kedua ini melibatkan kumpulan masyarakat lain yang menggantikan Otomani, iaitu La Tene.

Patung-patung khinzir ini secara spesifiknya ditemui dalam runtuhan sebuah pondok yang berukuran 20 kaki (6 meter) panjang dan lebar, berusia kira-kira 3500 tahun. Dalam lapisan tanah liat yang dahulunya berfungsi sebagai lantai pondok, ahli arkeologi menemukan dua buah patung tanah liat bersaiz kecil yang berjarak 3 kaki (1 meter) antara satu sama lain.

PATUNG-PATUNG KHINZIR PRASEJARAH

Memetik Dr Marcin S. Przybyla dari Universiti Jagiellonian, “Ini merupakan penemuan patung zoomorfik pertama yang benar-benar mirip seperti bentuk haiwan sebenar.” Panjang patung ini anya seinci lebih sahaja, namun ukirannya sangat realistik. Walaupun saiznya kecil, perincian seperti puting dan jongornya dihasilkan dengan penuh teliti. Ketelitian dalam penghasilan patung ini mengisyaratkan bahawa penghuni kawasan tersebut merupakan artisan yang mahir, atau setidak-tidaknya, mereka berinteraksi dengan sebuah komuniti yang cukup mahir.

Persoalan seterusnya yang cuba dirungkai oleh ahli arkeologi adalah sama ada patung khinzir itu merujuk kepada khinzir jinak ataupun khinzir liar. Patung ini mempunyai tanda di bahagian belakang badannya yang mirip seperti khinzir liar. Namun, Dr Przybylia menyatakan bahawa, “Khinzir pada masa itu lebih cenderung seperti khinzir liar berbanding khinzir jinak di zaman moden.”

Seni ukiran pada kedua-dua patung ini juga kelihatan berbeza, justeru pakar mengandaikan bahawa ia dihasilkan oleh dua orang yang berbeza.

PERSOALAN YANG BELUM TERUNGKAI

“Jawapan kepada persoalan tentang kefungsian patung ini sukar untuk mencapai kata muktamad,” tulis laman sesawang Nauwka Polsce. Kebiasaannya, patung-patung sebegini dianggap sebagai mainan kanak-kanak ataupun barang keagamaan. Namun dalam penemuan kali ini, tiada petunjuk yang boleh memastikannya.

Apa yang nyata, relik ini ditemui di dalam sebuah pondoj yang turut menyimpan banyak tulang haiwan, termasuklah tulang khinzir. Patung khinzir bersaiz kecil dan tulang-belulang haiwan itu menunjukkan betapa signifikannya ia bagi masyarakat yang hidup di situ.

Kerja-kerja pemulihan di tapak berkenaan terus dilanjutkan. Pada tempoh kebelakangan, semakin banyak penemuan dilakukan di tapak ini. Memetik Dr. Marcin, “Dapat dilihat dengan jelas betapa petempatan berkubu ini dibina dengan sangat terancang dan jurubinanya pula mempunyai kemahiran yang begitu tinggi.”

Tambahnya lagi, berkemungkinan kemahiran tersebut diperolehi daripada imigran yang datang dari daerah Adriatik atau wilayah-wilayah yang lebih jauh di selatan. Walau bagaimanapun, apa yang pasti, penemuan patung ini membuktikan kemajuan tamadun yang hidup di situ pada 3500 tahun yang lalu.

TERJEMAHAN:

Ed Whelan. (16 Ogos 2020). 3500-Year-Old Pig Figurines Found in Ancient Polish Stronghold. Ancient Origins. https://www.ancient-origins.net/news-history-archaeology/pig-figurines-0014130


Perjanjian ECRL Baru, Di Manakah Kerugian Sebenar?

Pertama sekali, saya menyambut baik tindakan kerajaan untuk meneruskan ECRL dengan perubahan skop. Walaupun perubahan tersebut adalah merugikan, tetapi ia lebih baik daripada membatalkan projek ini sepertimana pengumuman sebelumnya.

Namun, apakah kerugian perubahan skop ini? Apabila laluan ECRL tidak lagi melalui Gombak Utara, ia akan menghalang proses ‘reverse migration’ daripada berlaku. Laporan Bank Dunia pada 2014 menunjukkan bahawa negara kehilangan RM20bilion setahun atau RM54 juta sehari kesan daripada kesesakan jalan raya di Lembah Klang sahaja. Kewujudan laluan ECRL dan stesen di Gombak Utara akan mengurangkan kerugian kesesakan, membolehkan pekerja di Lembah Klang bermigrasi keluar dan menetap di kawasan seperti Mentakab dalam keadaan masih bekerja di ibu negara.

Apabila berlakunya ‘reverse migration’, pendapatan purata penduduk di kawasan pedalaman akan meningkat dan menyebabkan kewujudan perniagaan baru / pembangunan seperti shopping complex di kawasan tersebut. Ia tidak lagi boleh berlaku. Perjalanan Mentakab – KL selepas perubahan laluan akan melebihi 3 jam kerana terpaksa melalui Jelebu dan Putrajaya sebelum bertukar dengan pengangkutan darat lain untuk ke ibu negara. Ia menjadikan pilihan tinggal di kawasan tersebut sebagai tidak lagi ekonomi sepertimana cadangan laluan asal.

Pembatalan stesen-stesen ECRL terutama di Pengkalan Kubor, Jelawat (Kelantan) dan Setiu (Terengganu) akan menyebabkan kawasan-kawasan belum membangun ini tidak lagi dapat menikmati kesan berantai projek (ripple effect). Ini kerana pembangunan hanya akan berlegar di sekeliling stesen dan bukannya di sepanjang jajaran rail kereta api.

Terengganu dan Kelantan akan rugi besar. Jika peniaga bumiputera yang menguasai Kawasan Bebas Cukai Pengkalan Kubor (Kelantan) akan kehilangan manfaat pengangkutan kesan pembatalan stesen di kawasan mereka, Terengganu pula akan mengalami kesan lebih besar apabila industri silika di Setiu yang menjadi nadi baru ekonomi negeri tidak lagi akan mendapat faedah optimum daripada projek ini.

Pengurangan 3 stesen juga menyebabkan kerajaan akan kehilangan hasil daripada cukai industri, tanah dan korporat yang boleh dinikmati kesan pembangunan di sekeliling stesen ECRL.

Apabila CCCC (China) sebagai kontraktor utama bersetuju untuk menanggung 50% kos penyelenggaraan sebagai timbal balas hak 20% keuntungan bersih, ia sebenarnya menunjukkan bahawa ECRL ini sebenarnya satu perniagaan yang menguntungkan. Berbeza dengan persepsi sebelum ini.

Tarikh siap ECRL ini juga dianjakkan daripada 30 Jun 2024 kepada 31 Dis 2026. Pertambahan 30 bulan. Ia merupakan sesuatu yang merugikan kerana dalam tempoh tersebut, kerajaan akan kehilangan hak untuk memungut cukai, terpaksa menanggung kos tidak langsung kesesakan pembinaan serta risiko kehilangan momentum persaingan ekonomi dengan negara-negara jiran. Momentum ekonomi ini lebih besar nilainya daripada RM21 bilion yang ‘dijimatkan’.

Moratorium (tempoh penangguhan bayaran ansuran) juga tidak dinyatakan. Jika sekiranya tarikh mula bagi pembayaran ansuran kekal sepertimana kontrak asal, maka kerajaan hanya mempunyai masa 4 tahun setengah bagi menstabilkan kewangan ECRL berbanding 7 tahun sebelum ini. Dan dengan tempoh masa perjalanan antara KL – Kota Bharu yang melebihi 5 jam berbanding 4 jam dalam laluan asal, ECRL akan bergelut untuk mendapat keuntungan disebabkan pakej masa (time vs money) yang kurang menarik kepada penumpang persendirian.

Pengguguran Stesen Kerteh juga akan menyebabkan industri minyak dan gas tidak mendapat impak penuh dalam projek ini. Ia juga akan sedikit merencatkan pembangunan Kerteh yang masih terpaksa bergantung kepada pengangkutan konvensional darat dengan perubahan pelan ECRL.

Kenaikan kuota kontraktor tempatan daripada 30% kepada 40% juga perlu dilihat dengan lebih mendalam. Kebanyakan kos ECRL adalah daripada kerja-kerja pakar yang teknologinya tidak dimiliki kontraktor kecil tempatan.

Makanya, yang lebih berpotensi menerima manfaat adalah kontraktor besar yang sudahpun ‘establish’. Saya pohon agar MP pembangkang dapat mendesak perincian kuota ini dikemukakan di parlimen kelak dan berapa peratus kuota sebenar akan diberi kepada kontraktor bumiputera dan kelas G1.

Pemilikan ECRL juga tidak jelas. Jika sebelum ini ianya 100% milik negara, tapi kini CCCC akan mempunyai 50% saham di dalam sebuah syarikat kerjasama dengan MRL (Malaysia) bagi pengoperasian ECRL. Ini bermakna tenaga kerja juga akan datang daripada negara tersebut dan tidak lagi dikuasai sepenuhnya anak tempatan.

Tempoh milikan juga tidak jelas dan berdasarkan standard syarikat, milikan ini adalah untuk selamanya. Dan jika akan datang kerajaan mahu memiliki sepenuhnya syarikat pengoperasian tersebut (termasuk mengambil semula keuntungan 20% ECRL daripada China), bukankah kerajaan akhirnya terpaksa mengeluarkan kos tambahan bagi membeli saham daripada milikan CCCC?

Jadi soalannya, betul ke kita benar-benar telah berjimat RM21.5 bilion?


Julius Caesar Diculik Oleh Lanun Cilicia

Pada abad pertama Masihi, wilayah Anatolia selatan yang dikenali sebagai Cilicia Trachea dipenuhi dengan penyamun-penyamun laut. Aktiviti perlanunan mereka menimbulkan kegerunan dalam kalangan orang-orang Rom. Antara aktiviti mereka yang paling mendapat perhatian sejarah adalah penangkapan yang dilakukan ke atas Julius Caesar pada tahun 75 Masihi. Julius Caesar yang pada ketika itu berusia 25 tahun sedang dalam perjalanan menuju Pulau Rhodes untuk mempelajari seni berpidato. Ketika kapalnya berada di atas perairan Laut Aegean, beliau ditangkap oleh sekumpulan lanun.

Parralel Lives tulisan Plutarch mengisahkan detik-detik penahanan Julius Caesar yang memeningkan kepala lanun-lanun Cilicia itu. Beliau ditahan di Pulau Pharmacusa yang terletak di barat laut Anatolia. Sejak awal lagi Julius Caesar enggan bersikap seperti orang tahanan. Dalam satu keadaan, lanun Cilicia menyatakan bahawa mereka meletakkan nilai tebusannya sebanyak 20 talents. Kenyataan tersebut disambut dengan gelak-tawa Julius Caesar yang mencadangkan 50 talent sebagai amaun yang lebih sesuai. Hal ini membuatkan para lanun kehairanan kerana jarang sekali tawanan menaikkan nilai tebusan dirinya sendiri, kerana seolah-olah tawanan tersebut enggan ditebus dan dilepaskan.

Sepanjang berada dalam tahanan, Julius Caesar bersikap seperti berada di rumahnya sendiri. Beliau sering mengarah-arahkan mereka dan menyuruh mereka untuk diam apabila beliau mahu masuk tidur. Beliau juga menyuruh mereka mendengar ucapan dan puisi yang beliau karang. Di samping itu, beliau juga ikut serta dalam permainan dan latihan para lanun. Namun, beliau sering mengambil bersikap seperti ketua yang memimpin mereka atau apa yang kita sebutkan pada hari ini sebagai bossy.

Sepanjang dalam penahanan itu, Julius Caesar berkali-kali berujar bahawa beliau akan menyalib lanun-lanun itu semua. Ancaman yang dianggap sebagai gurauan oleh para lanun itu ternyata benar-benar berlaku. Selepas 38 hari berada dalam tahanan, Julius Caesar pun dibebaskan selepas para lanun menerima wang tebusan yang diminta.

Sebaik sahaja dibebaskan, beliau dengan segera menyiapkan sebuah angkatan laut dan melakukan kejaran. Tindakan pantas ini berjaya menemukan para lanun tersebut di Pulau Pharmacusa yang sama tempat Julius Caesar ditahan. Kesemua lanun itu pun ditangkap dan diarahkan untuk dihumban ke dalam penjara. Apabila melihat pegawainya bersikap teragak-agak untuk mengenakan hukuman, Julius Caesar sendiri pergi ke penjara dan menyalib kesemua lanun itu. Pada abad-abad kemudian, Rom membentuk armada yang cukup ampuh untuk menghapuskan para lanun.


Ishikawa Goemon – Robin Hood Versi Jepun

Ishikawa Goemon merupakan seorang penjenayah dan wira rakyat dalam legenda Jepun yang hidup pada abad ke-16 Masihi. Goemon kadangkala dibandingkan dengan Robin Hood, memandangkan beliau menccri barangan daripada orang-orang kaya untuk diberikan kepada golongan miskin. Goemon sering dianggap sebagai penccri terhebat dalam sejarah Jepun.

Seperti Robin Hood, terdapat beberapa versi kisah berkenaan Goemon. Kisah-kisah ini kemudiannya diadaptasi dalam persembahan-persembahan kabuki. Pada hari ini, beliau merupakan satu figura yang sangat terkenal dalam budaya pop – muncul dalam pelbagai media seperti permainan video, siri animasi dan filem.

GOEMON BERSUMPAH UNTUK MENUNTUT BELA ATAS KEM4TIAN BAPANYA

Diyakini bahawa Ishikawa Goemon dilahirkan sekitar pertengahan abad ke-16 Masihi. Pada masa itu, Jepun berada di bawah pemerintahan Keshogunan Ashikaga. Menurut beberapa buah versi penceritaan, Goemon merupakan anak kepada seorang samurai dan dilahirkan di kawasan Kouchi, Wilayah Osaka moden. Versi lain pula menyatakan bahawa tempat lahir beliau adalah Wilayah Iga yang masyhur dengan ninjanya. Goemon dikhabarkan telah kehilangan kedua orang tuanya sejak usia remaja lagi.

Menurut satu versi penceritaan, bapa Goemon merupakan seorang samurai yang bernama Ishikawa Akashi. Apabila Akashi dibvnvh oleh orang-orang suruhan Keshogunan Ashikaga, anaknya Goemon mengangkat sumpah untuk menuntut bela atas kem4tiannya. Atas tujuan itu, Goemon berhenti dari menjadi seorang samurai dan mula menjalani kehidupan sebagai seorang penccri.

NINJA YANG HANDAL NAMUN GANAS

Goemon dipercayai merupakan pelajar kepada Momochi Sandayu, salah seorang pengasas Sekolah Ninjutsu di Iga. Walaupun Goemon ini seorang ninja yang mahir, namun beliau memiliki keperibadian yang buruk. Beliau seorang yang bersifat panas baran dan sering mengikut kepalanya sendiri.Tambahan lagi, beliau menjalinkan hubungan sulit dengan isteri Sandayu dan bertindak melarikan diri bersamanya dari Iga setelah menccri sejumlah syiling emas daripada gurunya itu. Dalam beberapa versi penceritaan, wanita tersebut kelak dibvnvh oleh Goemon kerana menjadi penghalang dalam salah satu cubaan melarikan diri.

PENTINGKAN DIRI ATAU DERMAWAN?

Goemon mula menempa namanya sebagai seorang pencvri di kota Kyoto. Beliau menubuhkan sebuah kumpulan pencvri dan bersama-sama menjarah kota itu. Pencuri-pencuri ini bergiat pada waktu malam dan menyamar menjadi pedagang pada waktu siang. Sebelum mencuri, mereka terlebih dahulu mengenal pasti sasaran dengan teliti – kebiasannya adalah kediaman daimyo yang penuh mewah.

Goemon dan rakan-rakannya turut mengagihkan barang cvrian tersebut kepada orang ramai, mungkin untuk menimbulkan faktor keraguan kepada pihak berkuasa untuk menangkapnya.

Tindakan mereka ini kemudiannya (pada zaman Edo) diubah menjadi naratif yang lebih romantis, iaitu Goemon dan kumpulan pencvrinya dikisahkan mencvri dari golongan kaya untuk diberikan hasil cvrian itu kepada orang-orang miskin. Hal ini mengubah status Goemon menjadi seorang wira sekaligus menjamin kemasyhurannya dalam kebudayaan Jepun.

KEM4TIAN GOEMON

Terdapat dua versi yang menceritakan bagaimana pencvri hebat ini pada akhirnya ditangkap oleh pihak berkuasa. Dalam versi yang pertama, beberapa orang pengikut Goemon diberkas dan setelah menjalani penyeksaan selama beberapa tempoh, mereka kemudiannya mendedahkan nama Goemon. Hal ini membawa kepada penangkapannya.

Dalam versi kedua pula, dikisahkan bahawa Goemon melakukan cubaan memecah masuk kediaman Toyotomi Hideyoshi, lelaki paling berkuasa di Jepun pada masa itu. Tidak dapat dijelaskan mengapa Goemon mengambil keputusan untuk melakukan hal yang sebegitu berisiko. Sebahagian pendapat mendakwa bahawa beliau mahu mencvri barangan Hideyoshi sambil pendapat lain pula menyebutkan bahawa beliau berhasrat untuk membvnvhnya.

Walau apa sekalipun keadaannya, Goemon ternyata gagal dalam cubaannya itu. Menurut sebuah legenda masyhur, Hideyoshi memiliki sebuah pembakar setanggi ajaib yang mampu mengeluarkan bunyi amaran andai terdapat penceroboh yang memasuki kamarnya. Berkat keajaiban pembakar setanggi itu, para pengawal Hideyoshi berjaya memberkas Goemon.

Hideyoshi kemudiannya menjatuhkan hukuman m4ti ke atas Goemon dan seluruh keluarganya – iaitu direbus di dalam periuk yang sedang menggelegak panas. Hukuman mereka bakal dijalankan di gerbang Kuil Nazenji, Kyoto sambil disaksikan oleh khalayak ramai.

Goemon dimasukkan ke dalam periuk tersebut bersama anaknya. Sambil mengharungi hukuman yang amat menyeksakan itu, Goemon mengangkat anaknya supaya tubuh anak kecil itu tidak mencecah minyak yang sedang menggelegak. Tidak dapat dipastikan secara jelas sama ada anak itu terselamat ataupun tidak.

Walaupun Goemon menemui ajalnya dengan cara yang begitu tragis, kisah hidupnya diabadikan dalam sejarah dan beliau menjadi figura yang masyhur dari semasa ke semasa. Bahkan pada hari ini, Goemon sering ditampilkan dalam pelbagai bentuk budaya pop sekaligus membuktikan kebenaran di sebalik puisi nukilannya sendiri menjelang kem4tiannya, “Andai pepasir di sungai dan pantai sirna dek kehabisan, benih-benih pencvri tidak akan pernah m4ti sama sekali.”

TERJEMAHAN:

DHWTY. (4 Ogos 2017). Ninja Warrior Ishikawa Goemon: Charitable Hero or Vi0lent 0utlaw? Ancient Origins. https://www.ancient-origins.net/history-famous-people/ninja-warrior-ishikawa-goemon-charitable-hero-or-vi0lent-0utlaw-008531